
Multumirile editorului 


Multumesc tinerilor ce au avut încredere şi ni s-au încredintat 
nouă, vouă, cititorilor dăruindu-se cu sinceritate. Mulţumesc ce- 
lor ce vor avea dorinţa, curajul şi încrederea de a ni se încredința 
de aici înainte. Acesta este doar primul volum dintr-o colecție 
dedicată nouă, tuturor celor ce avem ceva de spus despre lumea 
în care trăim. Este un forum, o scenă deschisă acelora ce doresc 
să vorbească scriind. 

NOI suntem chiar noi. Toti. Trecuti, prezenţi şi viitori. NOI nu 
înseamnă numai adolescenti, tineri, adulți, maturi, vârstnici. Ci 
înseamnă chiar amestecul acestor viziuni, coabitarea lor în unicul 
timp prezent. NOI este tot ceea ce poate fi acum. Orice schimbare 
la nivel individual este prezentă în NOI. Orice reuşită individuală 
este o reuşită a lui NOI. Sau, dacă fortäm doar putin lingvistica 
românească amintindu-ne de Noe sau de Neo, am putea spune că 
noi suntem cei care putem realiza orice schimbare necesară vieții 
noastre, NOI suntem salvatorii pe care îi aşteptăm. Printre noi se 
află toti cei care pot face diferenţa. Trebuie doar să îi ascultăm. 
Printre NOI se află tot ceea ce are sens gi de aceea este. 

Mulţumesc lui Dumnezeu pentru că există NOI în secolul XXI 
şi pentru că existăm şi noi aici, acum. 

Daniela Marin 


Caietul larinei 


2012? 


Pfff...2012... cică vine Apocalipsa, sau trecerea prin inversa- 
rea polilor, ori trecerea în nu ştiu ce altă dimensiune, alinierea cu 
centrul galactic... Şi, pe deasupra, asta s-ar petrece chiar de ziua 
catelusei mele! Cum să cred eu aşa ceva?! Cum să cred ca pe 21 
decembrie 2012 (nu puteau şi ei să mai aştepte câteva zile ca să 
mai prindem un Crăciun!?) totul se va termina?... (de ce trebuie 
neapărat să se încheie câte ceva? Să existe un final? I wonder!) 

Dacă ar fi numai atât, nu ar fi chiar rău, pentru că, dacă mă gân- 
desc mai bine, 15 ani pare foarte mult timp, însă am argumente 
care indică exact opusul acestei afirmaţii. Spuneti-mi şi mie, în 
primul rând, ce amintiri avem de la vârsta de 2-3 ani? Norocoşi 
cei care îşi amintesc cu adevărat ceva, adică amintirea să fie strict 
produsul memoriei, nu al memoriei în combinaţie cu imaginația! 
Eu, spre exemplu, aş putea spune că îmi amintesc unele lucruri 
care s-au întâmplat la o vârstă foarte mică (nu aş şti deloc să spun 
la ce vârstă), dar îmi dau seama că amintirile arată mai mult ca un 
vis, deoarece în unele parti nu văd prin ochii mei, ci de undeva 
din aer, ca şi cum m-aş uita la un film. În plus, cine poate rezista 
tentatiei de a întreba în jur: “Cum eram când eram mic?” Ştiu că 
întrebarea nu sună corect deloc, dar asta este întrebarea pe care 
multi copii au pus-o părinţilor lor. Eu am auzit întâmplări de la 
mai multi oameni - mama, tata, mătuşile, verişorii, doamna care a 
stat cu mine cât părinţii erau plecaţi sau aveau treabă, o prietenă 
foarte bună,care era deja adultă când eu aveam câţiva ani, — şi, 
aceste informaţii primite de la ei, în combinaţie cu ceea ce îmi 
aminteam cu adevărat, au format nişte amintiri semi-adevărate. 
Având în vedere că până pe la 4-5 ani nu ai cum să păstrezi multe 
amintiri, deja timpul se scurtează de la 15 ani ai mei acum, la 
numai 10 ani. 


Dacã mã întreabã cineva ce îmi amintesc eu din aceşti 10 ani, 
fără să imi pună întrebări ajutătoare - care poate mi-ar trezi niste 
amintiri - voi spune puține lucruri, iar in timp ce trec prin ani, 
voi sări înainte şi înapoi de multe ori. Mai mult, nici nu aş şti 
să spun când s-au întâmplat acele lucruri cu exactitate. Şi asta e 
foarte trist, pentru că, deşi am, de fapt, un număr destul de mare 
de amintiri, habar nu am când s-au petrecut. A trecut ceva timp de 
când am zis „în primul rând”, aşa că am scris asta ca sa vă amin- 
tesc despre ce vorbeam: vorbeam despre 15 ani, şi despre cât de 
putin inseamnă aceştia. 

(acum trec la al doilea argument, dar, pentru că nu sună bine să 
încep cu “în al doilea rând” am scris această paranteză) 

Dacă în anul ăsta se termină lumea, înseamnă că eu m-am 
străduit să iau note bune degeaba! Asta chiar mă enervează la 
culme: eu învăţ, încerc să am medii numai de 10 (ceea ce am 
reuşit în clasa a IX-a, şi am avut aproape numai medii de 10 toti 
anii precedenţi), particip la concursuri (de pian, teorie muzicală, 
engleză) pentru a-mi face un CV, şi, de fapt, dacă nimic nu va mai 
exista, niciunul din aceste lucruri nu mă va ajuta la nimic. Dacă 
mor, cu ce o să mă ajute că am făcut 9 ani de pian sau că învăţ 
engleza de când eram în scutece? Cu ce mă ajută că am multe 
medii de 10 la şcoală şi că am luat nu ştiu ce premii la olimpiade 
şi concursuri?! CU CE?!... 

Dar ce bine e când nu crezi în aşa ceva, si pur şi simplu iti 
trăieşti viata in mod normal, zi de zi, pentru că nu ai de ce să crezi 
toate prostiile pe care le vezi la televizor... Ah, pardon, să nu dăm 
vina pe televizor! Avem la dispoziție o telecomandă! 

Prostii sunt peste tot: pe internet, în cărţi, în filme, în muzica... 
în minţile noastre. Pe unele le vedem, pe altele, nu. Dar sigur o să 
le auzim, doar nu-s prostii degeaba. Împotriva prostiilor nu există 
legi... Nu, pe bune, chiar nu există. Când văd ce a ajuns să însemne 
cuvântul “divertisment”, îmi ajunge o mână să număr emisiunile 
de divertisment care sunt făcute cu inteligență... şi acum citez din 
memorie din “Despre prostie”, un text de Ghighi Bejan: “Dacă te 
dor picioarele, doctorii spun, are picioarele proaste. Dacă te dor 
plămânii, ei zic, are plămânii proşti. Dar dacă debitezi prostii se 


spune: totuşi, are cap frumos. Dar ce cap frumos răsare. E al meu? 
Al meu e oare? Dar al cui? O clipă, aici nu e vorba de dubii, pros- 
tul n-are dubii, are numai îngâmfare, şi la ureche uite-o floare.” 

Ca să nu mai vorbesc de faptul că peste tot vezi şi auzi: “Ex- 
cesul de sare, zahăr şi grăsimi dăunează grav sănătății”, “Tutunul 
dăunează grav sănătății”, “Alcoolul dăunează grav sănătăţii”... 
dar “Prostia dăunează grav sănătății” nu scrie nicăieri. Chiar aşa, 
de ce-ar scrie? “ Împotriva prostiei nu există medicamente. Nu 
s-au inventat. Pe lume sunt tot mai puţine genii. Noroc... că pros- 
tia nu doare. Noroc bun.” , citat din Ghighi Bejan. Dacă prostia nu 
doare, atunci nu dăunează grav sănătății! Eu însă cred că: “Prostia 
dăunează grav sănătăţii celor din jurul tău”. Asta ar trebui să le 
spună celor care creează acest “nou” divertisment. 

Sediul prostiei se află în cap. Dacă noi nu incercăm să schim- 
băm felul în care gândim - pardon, pur şi simplu SĂ GÂNDIM - nu 
vom evolua în niciun caz. Eventual, vom face ca virusurile unice- 
lulare - cel putin, aşa se crede, aşa am învăţat - vom “evolua” prin 
involutie... Parcă văd că mâine mă trezesc într-o peşteră, toată 
lumea se comportă ca maimutele si o luăm de la început. Măcar 
nu o să mai râdem la glumele de prost gust pe care le auzim acum 
în comedii, pentru că acelea vor fi o parte normală din viaţa noas- 
tra... hmm, asta inseamnă că vom avea un grad mai scăzut de 
prostie decât avem acum. Ura! 

Când văd cât de mulți oameni dau bani să vadă o comedie de prost 
gust, cât de mulți oameni se amuză atât de tare la nişte lucruri extrem 
de neamuzante, îmi vine să îmi smulg părul din cap... Da! Dacă este 
ceva care mă deranjează foarte tare în 2012, ăsta e unul din lucruri: 
prostia oamenilor. Imediat după acest lucru, şi, de fapt, strâns legat de 
el, este criza economică. Eu niciodată nu am înțeles cum e chestia asta 
cu banii: pentru mine, banii sunt nişte hârtii sau monede care, în mod 
evident, ar putea fi multiplicate. Eu nu înțeleg cum poate fi criză când 
toate țările din lume pot tipări bani, să dea la toată lumea, să ajungă, şi, 
astfel, nimeni nu mai e in criză! Tipografii există, cerneală încă există, 
metale şi turnătorii există!... A încercat, parcă, mama să-mi explice, 
că e vorba de aur sau ceva, tot nu am înţeles, şi, sincer, nici nu mă 
interesează să înțeleg. Monede şi hârtii se mai pot face. PUNCT. 


(Acum ar trebui să scriu despre viață, viaţa în anul 2012. Mda. 
Cuprinsul.) 


Viaţa 


Viaţa mea ar trebui să fie viața mea. Să-mi aparțină cumva. Dar 
observ că, de fapt, sunt atâtea în jurul meu care îmi influențează 
viața. Gândurile mele nu sunt chiar ale mele, sunt obligată să 
suport gândurile altora ce năvălesc din televizor, din clasă, din 
filme şi cărți, de peste tot în capul meu. Până la urmă, ce este 
viata?... 


Viaţa este o proiecţie. După cum spune un vechi proverb: Asa 
cum iti asterni, aşa dormi. După atâtea mii de ani, ne-am obişnuit 
cu lumea asta, cu regulile astea, cu viaţa asta, încât nu ne mai 
putem imagina altceva, şi chiar dacă încercăm, ajungem să creăm 
ceva asemănător, pentru că nu intrăm înăuntrul nostru să căutam 
adevărul, nu privim mai departe de orizont. De asta, într-o bună 
ZI, vreau să merg în spaţiu, pentru că acolo nu există orizont, pur 
şi simplu vezi în infinit. Dar aş vrea să atrag atenția elevilor: dacă 
profesorul sau profesoara de geografie vă întreabă ce este Univer- 
sul, nu raspundeti “o lume infinită”! Nu asta vor să audă. Când 
am răspuns aşa la ora de geografie cred că de-abia se abtinea să 
nu râdă doamna profesoară... 

Din păcate suntem orbiti de aceste legi, definiții, tradiții, ta- 
bieturi, obiceiuri, şi nu mai putem vedea dincolo de ele. Poate 
dacă, încet-încet, ne deschidem mintea şi încercăm să îndepărtăm 
aceste lucruri, să rupem tiparele, poate aşa copiii copiilor noştri 
sau copiii lor ş.a.m.d. - ca să fiu în ton cu moda - vor putea schim- 
ba acest mediu, această obisnuintä, felul ăsta de a gândi, vor putea 
schimba realitatea şi vor vedea dincolo de iluzie. Cine ştie? Poate, 
dacă ne trezim suficient de repede, vom reuşi şi noi acest lucru. 
Nici măcar nu cred că este foarte greu. Iti trebuie curajul de a-ţi 
recunoaşte drepturile tale. Dreptul de a te îndoi de ceea ce pare 
a fi clar şi în conformitate cu legea. Dreptul de a căuta propria-ti 


viziune, dreptul de a fi tu, pe scurt, dreptul de a... cãuta. Ceea ce 
luăm de bun sau de bună, ceea ce suntem învăţaţi de părinți, de 
profesori, de filozofi şi de cercetătorii în domeniile ştiinţelor este 
mereu prezent în spatele comportamentului nostru fata de lume, 
în spatele viziunii noastre despre viata, în spatele viitorului nos- 
tru... sau, mai precis, la baza lui. Şi, uneori, deşi simțim că nu e 
corect, că nu e bine, că nu e folositor, noi, ca şi copii, ne därämäm 
singuri visele, ori proiecţiile noastre despre viata pentru că... „nu 
avem ce face! Nu putem schimba nimic!” Dar de ce să nu putem 
schimba? Şi ideea asta este tot o povata de la bunici, părinți etc. 

Dacă proiecţiile lui Jules Verne au devenit realitate, dacă ceea 
ce şi-a imaginat, scriind faimoasele sale cărți, a putut deveni rea- 
litate, atunci, de ce n-ar putea deveni realitate şi proiecţiile altor 
oameni... sau, poate că au şi devenit?.... Or fi oare şi predicțiile şi 
profetiile despre 2012 tot aşa? Poate că există undeva, un fel de 
filtru care selectează ceea ce este bun şi folositor vieţii din fiecare 
proiecție. Poate că Dumnezeu veghează în felul acesta, lăsând să 
devină realitate ceea ce este de folos?... O fi de folos şi zguduirea 
asta, aşa cum a fost de folos şi războiul mondial?... 

Cred că am tendinţa de a mă reţine de la orice proiecţie pentru 
viitor. Nu înţeleg prea bine de ce, că altfel, am o imaginație destul 
de bogată. Dar, parcă aştept ceva. Ceva care să treacă prin viaţa 
mea şi după aceea voi fi liberă să mă văd în viitor. Ori poate că 
trăiesc prezentul?... O fi mai bine? O fi mai rău?... 


Viata este o multitudine de alegeri. Să luăm ca exemplu jocul 
de solitaire: trebuie să alegi ce cărţi vei pune şi unde. Pare simplu, 
dar nu e. Sunt multe alegeri de făcut, chiar şi într-un joc atât de ba- 
nal. Şi noi nici măcar nu ne gândim la asta, la cât de mult seamănă 
jocul cu viata noastră. În viaţă avem alegeri şi avem consecinţele 
lor. La fel şi în joc, doar că acolo alegerile duc la două concluzii: 
câştigi sau pierzi. Atât ne-am agăţat de această dualitate, încât 
viata începe să semene din ce in ce mai mult cu acest joc: câştigi 
sau pierzi. Deja nu mai există conceptul că în bine e şi rău, şi în 
rău e şi bine. Dacă pierzi, pierzi, şi dacă câştigi, câştigi. Opţiuni 
la limita. Doar atat?... 


Dar să ne intoarcem la ce am spus mai devreme: în viata sunt 
alegeri şi consecinţe. Chiar dacă nu ne dăm seama, după fiecare 
alegere urmează o consecinţă, iar când eşti într-o situaţie în care 
eşti forțat să alegi între două lucruri, ai de fapt trei alegeri: de a 
alege primul lucru, al doilea, SAU de a alege să nu alegi. Dacă 
alegi ultima variantă, de multe ori şi se va spune că nu e posibil, 
că TREBUIE să alegi. Nu este adevărat. Aşa cum atunci când 
nu mai vrei să alegi ce cărți să pui şi unde, poti inchide jocul 
solitaire, aşa poti face şi în viaţă. Vor exista consecinţe şi pentru 
această alegere (cine ştie, poate că o să fii dat afară din lumea 
socială, din societate), dar dacă simţi că nu vrei să alegi nici unul 
din acele două lucruri, alege asta. Alege să nu alegi. Viaţa este in 
mâinile tale. 

Asta îmi aminteşte de un citat din Kant, de fapt, o indicație, un 
sfat cu mare putere de influenţă asupra gândurilor mele: “Traieste- 
ti viata ca şi cum fiecare faptă a ta ar deveni lege universală.” Nu 
mai ştiu unde am citit, dar ştiu că mi s-a părut o lovitură cu cio- 
canul în masa judecătorească. 


Viaţa este o experienţă. Unii oameni cred că există viata 
după moarte, chiar mai multe vieţi, înainte şi după viata noas- 
tră prezentă. Existenţa acestei credinţe a dat naştere multor al- 
tor credințe. Aşa s-a format regresia, progresia, şi alte lucruri 
asemănătoare. În ziua de astăzi există şi site-uri care iti vor spune 
ce ai fost într-una din vieţile tale anterioare. Cum, de ce, de unde, 
în ce fel pot să afle... care este logica, programul, baza de date, 
secretul din spatele site-ului cu pricina, eu nu pot înțelege. 

Ceea ce facem acum, in această viata, este să învăţăm. Dar ce 
învăţăm? Din păcate, ceea ce deja ştim. Totul este deja în noi, în- 
tr-un loc secret pe care nu mai ştim cum să îl deschidem, dar care, 
câteodată, când chiar avem nevoie de un răspuns, se deschide de 
la sine, ne oferă răspunsul, apoi se închide la loc. Nu vi s-a întâm- 
plat niciodată? Mie da. Câteodată mă şi enervez pe chestia asta: 
există momente când chiar mă ajută, dar sunt şi unele în care mă 
încurcă. Într-un exercițiu de matematică, de multe ori trebuie să 
scrii o demonstraţie. Altfel, cei care iti citesc rezolvarea nu vor 


înțelege cum ai ajuns la respectivul rezultat. Mi s-a întâmplat de 
mai multe ori într-o săptămână. Eu şi câteva colege ne pregăteam 
de olimpiada de matematică. Erau pe foile alea nişte exerciţii ce 
ne puneau mintea să se intrebe dacă o doare rău... Nu ştiu cum, 
dar se nimerea ca la cel puțin un exerciţiu, în fiecare zi, mintea 
mea intra într-un fel de „fast forward” şi, foarte rapid, găsea un 
număr (sau o pereche de numere) care să se potrivească. Chestia 
ciudată e că, în pofida faptului că habar nu aveam cum am ajuns 
la numărul bun, mintea mea (cine ştie unde e şi cine e ea) trecea 
printr-un anume proces pentru a ajunge acolo , iar acel misterios 
proces dispărea complet odată cu atingerea obiectivului. Deci, o 
parte din mintea mea (subconştientul, nu ştiu exact ce parte, dar, 
oricum, nu partea care gândeşte acum) ştia să rezolve exerciţii 
de olimpiadă. Şi nu numai. Au existat multe alte momente (ul- 
timul exemplu pe care il dau este jocul Conquiztador) în care acea 
parte din mine care ştie tot împingea câte un răspuns în haosul 
care poate fi numit, mai simplu, „capul meu”. E frustrant, câteo- 
dată, să-ți dai seama că, de fapt, ştii ceva şi să nu poti să găseşti 
răspunsul. Cred că mama mi-a zis odată că ajunge să citeşti ceva 
o singură dată (dar trebuie să fii atent) si poti memora acel lucru 
perfect. Ei bine, creierul tău, da, poate. Tu, efectiv, nu. (de ce oare 
tu şi creierul tău par a fi două lucruri diferite?...!!! cine gândeşte 
ceea ce gândeşte? Si ce este creierul în fata gândirii ästeia?...) 

De fapt, cred că suntem puşi să facem acelaşi lucru în fiecare 
viata. Astfel, când ne nastem, nu mai ținem minte nimic din ce am 
învăţat înainte sau, poate, din ce au învăţat strămoşii noştri. Ah, ba 
nu! Rămân şi se transmit prin tradiție, prin obieceiuri şi educație 
toate cele pe care le-au gândit, crezut, aflat, învăţat ei, strămoşii! 
Cred că e o altă genetică. Aşa că, dacă eu, azi, aş vrea să înțeleg 
ceva ce nu exista pe vremea strămoşilor mei, ar trebui să depun 
un mare efort în îndepărtarea anumitor limitări în gândirea mea 
pe care, iată, le-am moştenit! Deşi, nu eu le-am dorit! 

Chiar îmi amintesc acum de nişte ore de română la care am vorbit 
despre „Sărmanul Dionis”. (De fapt, am vorbit despre reîncarnare. 
Ala era doar titlul lectiei) Încercam să îl conving pe profesorul de 
română că reîncarnarea este adevărată. Unul dintre lucrurile pe care 


le considera adevãrate „probleme” era faptul cã nu ne amintim 
nimic din vietile noastre anterioare. Chiar atunci, în momentul 
acela, mi-am dat seama că viaţa nu ar mai avea niciun farmec 
dacă mi-aş aminti toate vieţile mele anterioare. Într-o viaţă trăieşti 
atâtea sentimente: fericire, tristețe, iubire, ură etc. (pentru că în 
momentul ăsta nu îmi vin altele şi mi-e lene să caut mai multe 
cuvinte pe net... sau să îmi fierb creierul ca să-mi amintesc mai 
multe)... Aşa. După cum spuneam, simţi atâtea lucruri în timpul 
unei vieți. Trdiesti experiențe după experiențe. Dacă deja ai simțit 
acele lucruri de o mie de ori, înainte, altădată, ai putea să afirmi 
că le mai simți şi acum, cu adevărat? 

De fapt, acum, imi dau seama că nu e corect nici acest cuvânt, 
reîncarnare. Este pur si simplu o alegere de a fi conştient acum, în 
viața asta, de chiar viața asta. Numai că, în acelaşi acum, eu pot 
să fiu şi în alte vieţi, trăind alte poveşti. Doar mintea conştientă 
nu face fata in a înțelege sau urmări mai multe filme deodată. 
Imaginati-va că ar exista o sală de cinema în care sunt mai multe 
ecrane, de jur imprejur. Pe fiecare ecran rulează câte un film. 
Cum am putea urmări toate filmele, cum am putea înţelege toate 
poveştile, fără să pierdem nimic? Nu am putea. Şi-atunci, ne ale- 
gem un ecran, un film, şi ne bucurăm de acela. Dar, cu siguranță 
avem mult mai multe vieţi, nu doar una. Eu aşa cred. 

De curând am descoperit un mod prin care te poti „orbi” tem- 
porar. Pur şi simplu trebuie să-ți tii ochiul în acelaşi punct pentru 
mai multe secunde (ceea ce nu poti să faci fără să iti tii colțurile 
ochiului cu degetele... Ştiu că nu se înțelege mai nimic din ce toc- 
mai am încercat să explic, aşa că nu încercaţi chestia asta pentru 
că s-ar putea să vă bagati degetele în ochi si nu e o idee bună, 
pentru că nu aia am zis)... Ahem. Creierul primeşte din ce în ce 
mai puţine semnale din partea ochilor (sau ceva de genul ăsta) 
deoarece avem o chestie in noi care se numeşte adaptabilitate. 
E ca şi atunci când intri într-un loc unde miroase urât. După mai 
multe minute, te obişnuieşti şi incepi să nu mai simţi mirosul atât 
de tare. Sau la un concert (nu mă refer la unul de muzică clasică) 
% se pare că volumul e tare şi te dor puţin urechile, dar după o 
piesă sau două îţi trece, nu ti se mai pare foarte tare. Aşa e şi cu 


ochii: te uiti exact în acelaşi loc şi ceea ce primeşte creierul e 
„nimic nou... nimic nou... nimic nou...” La un moment dat începe 
să nu mai dea atenţie acelui lucru şi se lasă ... noaptea! Hmm, 
poate că asta se petrece când adormim. Nu mai vedem nimic, nu 
mai gândim nimic, şi acel „nimic nou” care vine către creier din 
toate părțile, linişteşte creierul şi adormim. Probabil că acum vă 
întrebaţi cum de nu ,,orbiti" temporar dacă vă uitaţi la un punct 
fix. Chestia e că nu o faceți. Oricât s-ar chinui cineva să se uite 
într-un singur punct, ochii tot se mişcă (chiar dacă şi numai un 
milimilimilimilimili....milimetru, dar tot se mişcă) şi atunci, chiar 
dacă noi nu percepem în mod conştient ceva diferit, creierul însă 
primeşte semnalul „uite, ceva nou!” şi-atunci ne lasă să ne hol- 
băm în continuare la lucrul care ne stârneşte atâta interes (chiar 
dacă e doar un perete). 


Cum ştie un copil nou-născut să caute sânul mamei? Sau, şi 
mai şi, cum ştie să respire? Sau cum ştie o cätelusä să aibă grijă de 
puii ei? Oamenii de ştiinţă spun că e instinct. Dar CE E instinctul? 
E un simţ? E un organ? E o parte a creierului? Hmm?... Stiinta 
încă nu le poate dovedi sau explica pe toate. Dar mie mi-e clar că 
asta nu se învaţă. Şi asta nu înseamnă, oare, că ştim deja, de la bun 
început, tot ce avem nevoie să ştim pentru a trãi?... 


În orice caz, uitându-mă în jurul meu, mi se pare evident că 
toată viata învăţăm, fie că mergem la şcoală, fie că nu. Fie că 
vrem sau nu. Chiar şi când eu spun că nu îmi voi petrece toată 
viata invatand, nu spun un adevăr. Multi consideră că “a învăţa” 
este a te duce într-o instituție care iti va preda ceva, sau a citi 
o carte despre ceva, dar în acest proces este neapărat inclusă şi 
memorarea. Greşit! Noi, cu fiecare gând pe care îl avem, învăţăm 
ceva nou, fie că ştim, fie că nu. Mie mi s-a întâmplat de multe ori 
să constat că ştiam lucruri despre care habar nu aveam că le-am 
învăţat. Poate că le-am auzit, poate că le-am luat de prin jocuri 
sau filme, le-am prins din zbor din discuțiile adulților... e clar, 
însă, că atunci când s-a pus o întrebare, răspunsul meu exista, era 
acolo, prezent. 


Viaţa este o îndelungată lecţie. Într-adevăr, învăţăm multe lu- 
cruri, si, în timp, poate că devenim mai înţelepţi. Suntem mai atenţi 
la alegerile pe care le facem şi la felul cum funcţionează totul. În- 
cepem să vedem altfel, chiar dacă doar putin, şi tot e o diferență. 

Chiar şi aşa, înţelepţi cum suntem, tot facem greşeli şi am dori 
să ne putem întoarce în timp pentru a le îndrepta. Dar greşelile sunt 
necesare. Altfel nu am şti ce înseamnă corect, potrivit, adevărat, 
bine... Aşa cum, dacă nu am cunoaşte frigul, nu am şti ce e căldura. 
Dacă nu am avea parte de ceva trist, nu am înţelege fericirea. Dacă 
nu am plânge, nu am sti a rade (...oare?... aici am senzaţia că nu 
este potrivit antagonismul ). Dacă nu am fi bolnavi, nu am aprecia 
sănătatea. Dacă nu am muri, nu am şti ce înseamnă a trăi. 

Pe de altă parte, dacă nu ar fi cineva din afara noastră să ne 
spună că starea pe care o trăim atunci când ne lovim se numeşte 
durere sau că starea în care râdem cu poftă se numeşte veselie, cum 
am învăţa noi, copiii, toate aceste denumiri, definiţii, cuvinte, cum 
am ajunge să aflăm că e rău să ne doară şi e bine să râdem? Am 
învăţa că nu ne place să ne doară şi am evita pe viitor durerea, şi 
am învăţa că ne e bine atunci când suntem veseli şi am căuta pe vii- 
tor să fim veseli. Complicată învățătura asta! Cert mi se pare faptul 
că din experiență proprie poti învăța cu siguranță foarte multe. Si 
acelea rămân lecții pentru tot restul vieții. 


Oare ce spun marii gânditori despre viata? ... 


Am dat o căutare pe Google şi am găsit o pagină cu tot felul de 
citate. Unele sunt chiar frumoase. 

“Viaţa e la fel cum ai interpreta în public un solo de vioară, învățând 
ştiinţa instrumentului pe măsură ce cänti.”— Samuel Butler “Viaţa este 

arta de a desena fără o radieră.” — John Gardner Frumos, nu? De 

ce nu avem de făcut la română şi astfel de co- 
mentarii? De ce, oare, trebuie să studiem ce a scris cutare sau cutare, 
de ce trebuie să analizăm un roman sau o poezie din perspectiva “ce 
a vrut să spună autorul şi ce metode, figuri de stil a folosit”? Eu 
nu cred că un scriitor autentic, un poet adevărat îşi face socoteala 
câte comparații, epitete şi metafore a folosit astfel încât să-i iasă 


bine lucrarea. Eu cred cã un scriitor autentic, cu adevdrat talentat, 
se aşează şi serie. Scrie aşa cum îi vine în minte. Se lasă in vraja 
inspirației şi înşiră tot ceea ce vede cu ochii minţii. Se exprimă aşa 
cum îi vine atunci, nu caută, ca un meserias, un surub de 2 sau o 
şaibă de 4 pe care să le potrivească în asamblarea poeziei sau a ro- 
manului său... De unde să ştiu eu ce a vrut autorul să spună?! ... De 
unde ştie profesorul?!... De unde poate să ştie criticul dacă autorul a 
folosit bine şi corect punctuatia pentru a transmite o stare?... Starea 
este ceva atât de personal. Ce, dacă vedeţi aici puncte de suspensie 
înseamnă că îmi puteți trăi starea mea? 

Adevărul este că nu ştim, habar nu avem. Dar ne place să cre- 
dem că ştim. 

Până la urmă, Shakespeare putea foarte bine să scrie o piesă 
de teatru fără să se chinuie să potrivească anumite cuvinte ca pe 
un puzzle. El se conecta cu harul, inspirația, scânteia divină, şi 
scria. Adevăratul geniu nu sta pe gânduri, ci actioneaza.... Asta îmi 
aminteşte de ceva: Istoria. Mie, personal, îmi place. De ce? Pentru 
că, atunci când învăţ mi se derulează un film în fata ochilor. Dar imi 
dau seama că tot ce învăţăm la această materie ar putea fi complet 
neadevărat. Sigur, există izvoare istorice, “dovezi”, dar de unde 
ştim că acestea nu sunt nişte povesti, lucruri inventate de oameni, 
„plantate” într-un anume loc, care nu dovedesc, de fapt, nimic? Aş 
da un exemplu dacă nu aş avea un fel de lapsus. Ştiu ce vreau să 
spun, dar nu ştiu cum. Vroiam să vorbesc despre acele inscripții, 
desene, sculpturi, care erau făcute în urma bătăliilor. Majoritatea 
erau făcute de artişti angajaţi de conducătorul respectiv. El - sau 
ea - putea foarte bine să mintă, să îl facă pe bietul om să recreeze 
bătălia astfel încât aceasta să pară o victorie maiestuoasă, o bătălie 
corectă, cinstită, când, de fapt, nu era deloc aşa. 


Mda... De fapt, oamenii se uită mai mult în afara decât înăuntrul 
lor. Îi arde curiozitatea să vadă ce are în curte vecinul mai degrabă 
decât ce pot face pentru ei înşişi. Mai degrabă vor să copieze, să se- 
mene cu cine ştie ce model îşi aleg... Când eram mică şi se întâm- 
pla să mă întrebe cine ştie ce musafiri de-ai părinților mei cu cine 
semăn eu, ori chiar afirmau direct că semăn cu tata (cel mai des cu 


tata) sau cu mama, eu mã enervam si cu un ton ferm le spuneam că 
eu semăn cu mine! De ce trebuie să semeni cu cineva, cu altcineva 
decât cu tine însãti? 

Chiar am avut (cred că anul trecut) de scris un text în care 
trebuia să ne prezentăm părerea despre acest lucru, să spunem dacă 
e bine sau nu ca oamenii să aibă modele. Eu ezit puţin, deoarece 
definiția unui “model” diferă de la om la om. Eu nu zic că e rău să 
ai un model, dar depinde foarte tare de ce înseamnă să ai un model. 
Exemplul pe care îl dau eu cel mai des este cel al lui Hercule. Nu 
că ar fi cel mai bun exemplu, dar a fost primul care mi-a venit in 
minte şi mi-e lene să mă gândesc la altul. Hercule era, deci, un 
semi-zeu. Era puternic, frumos, avea un suflet bun, era cinstit... cel 
puţin, asta ştim noi din legende. Mulţi oameni şi-ar fi dorit să aibă 
ce avea el. La început, oamenii spuneau aşa: “Hercule e puternic. 
Aş vrea şi eu să fiu puternic.”. Sau: “Hercule e frumos şi puternic. 
Şi eu vreau să fiu frumos şi puternic.” În asta nu văd nicio 
pro- blemă. Să vezi anumite calități pe care o persoană le are şi să 
vrei şi tu să le ai este chiar bine. Dar la ce s-a ajuns? “Hercule e 
puternic, frumos, şi are un suflet bun. Vreau şi eu să fiu ca 
Hercule.” Hopa! Ce s-a întâmplat? În momentul în care omul 
spune “vreau să fiu ca X” nu se gândeşte şi la defectele pe care le 
are persoana respectivă, 
si, în niciun caz nu se gândeşte că, dorindu-și atât de tare să fie ca 
X, s-ar putea să preia şi calitățile negative, ori că va deveni o copie 
lipsită de originalitate şi personalitate a lui X. Din cauza asta spun 
că nu e bine să ai un model. Mulţi oameni aşa gândesc, că e bine 
să fie ca alţii. Zeifică pe cineva, şi, orbiti fund de calitățile pozi- 
tive, nu le mai văd pe cele negative... de fapt, nu vor să le vadă. 
Nici nu pot accepta că ar putea exista! Asta se întâmplă şi când te 
îndrăgosteşti de cineva. Atât de mult iti doreşti ca persoana aceea să 
fie perfectă, încât ajungi să crezi asta. Chiar dacă oamenii din jur îşi 
atrag atenţia că nu e aşa, şi chiar dacă ştii, te prefaci că nu ştii. Scoti 
această posibilitate din calcul. La un moment dat, însă, vei avea 
ocazia să vezi adevărul. Cu cât e mai târziu, cu atât e mai dureros. 
Să iti dai seama după ani de zile că persoana pe care o iubeşti nu 
e cum credeai tu, să vezi câte lucruri urâte poate spune şi face, e 
groaznic. Ai vrea să nu mai vorbeşti niciodată cu el/ea. Dar, pentru 


că il/o iubeşti, nu ai cum. Ai putea să nu răspunzi când te sună, dar... 
Când se află la depărtare, te poti uita altfel la persoana de care te-ai 
îndrăgostit cândva, o poti judeca. Dar când vine lângă tine, când 
râde la glumele tale, te ia în braţe sau pur şi simplu te ţine de mână, 
uiti tot, şi mai ales tot ceea ce nu-ți făcea plăcere, tot ceea ce cri- 
ticai. Ăsta e un lucru atât groaznic de frustrant, cât şi extraordinar 
de frumos. E frustrant când iti dai seama că persoana tot aşa e, nu 
s-a schimbat, dar totuşi e frumos, pentru că înseamnă că omul poate 
să nu judece, ci pur şi simplu să iubească. Atunci realizezi că în tine 
există o părticică mică, mică, de Dumnezeu... Dar uite despre ce am 
ajuns să vorbesc! Parcă dădeam definiţii neoficiale ale vieţii. Nu-i 
nimic, totul se leagă. 


Viaţa e scurtă. Cred că la un moment dat, toti spunem asta doar 
pentru că înţelegem că am fi avut multe altele de făcut, dar moartea 
bate la uşă. Mintea omului în ceasul din urmă! O vorbă, deh! 

Viaţa e scurtă în momentul în care iti dai seama că nu ai trăit-o 
şi că ţi-a scăpat printre degete, ca nisipul. Şi atunci încerci, cu toate 
puterile, să faci acel nisip să nu mai treacă prin mâinile tale. Efortul 
te oboseşte şi te îndepărtează de ceea ce vroiai, de fapt, să faci: să 
trăieşti. Cu cât încerci sa incetinesti trecerea timpului, cu atât el trece 
mai repede, stresându-te mai tare, determinându-te să uiti scopul înce- 
tinirii. Şi astfel, moartea se apropie, până când se întâlneşte cu tine 
şi de-abia în acel moment iti dai seama că trăieşti. 

Dacă mă gândesc de câte ori mi s-a întâmplat să-mi doresc să treacă 
timpul mai repede, socoteala iese cu plus în comparaţie cu ditile în 
care mi-am dorit să treacă mai încet. În câte ore plictisitoare (sau 
obositoare) la şcoală mă uitam la ceas din 5 în 5 minute (sau chiar mai 
putin de 5 minute) şi mi se părea că trec 3 ore in loc de 50 de minute! 
În schimb, atunci când aveam test, în loc de 50 de minute păreau că 
trec doar 20, iar eu vroiam să treacă foarte încet, ca să am timp să mă 
gândesc şi să scriu. De câte ori nu mi-am pierdut răbdarea la un con- 
curs care se decala cu o oră, sau invers, să îmi doresc să intru cât mai 
târziu la un examen sau la un concurs care se desfăşura cu o viteză 
mai mare decât mă aşteptam eu! În urmă cu doi ani, chiar îmi doream 
să treacă cât mai încet timpul ca să nu vină sfârşitul anului, şi, odată 


cu el, examenele de admitere la liceu. În general mi se pare cž timpul 
trece cu mult mai repede decât înainte. Şi, totuşi, există acele ore in 
care timpul trece GROAZNIC de greu <>! 

lar dacă mă gândesc la posibilitatea că la sfârşitul anului 2012 
s-ar putea să-mi fi trecut deja viaţa asta... Dar de ce să mă gân- 
desc? Există şi alte opțiuni! 


Până la urmă este vorba de emoţiile interioare, despre ceea 
ce simțim înăuntrul nostru din tot ceea ce se întâmplă în afară. 
E vorba despre timp ca expresie, ca unitate de măsură a vieţii. 
Dar oare viata este doar timp? Timpul este unitatea de măsură si 
evaluare a vieţii mele? N-aş prea crede. 

“Orice zi este o mică viaţă — orice deşteptare şi sculare o mică 
naştere, orice dimineață o mică tinereţe, orice culcare şi adormire 
o mică moarte.” — Arthur Schopenhauer 

Hmmm... oare câte vieți am trăit până acum? 15 ani x 365 de 
zile = 5475 la care mai adaug 4 zile pentru anii bisecți, îmi dă 
5479 de zile-vieti aproximativ. Wow! Aşa parcă mai merge! Sună 
mult! Ce păcăleală!... 


Ia să vedem următorul citat: 

“Viaţa cu adevărat trăită este în trecut sau în viitor — prezen- 
tul este un interludiu... un straniu interludiu în care recurgem la 
trecut sau viitor ca să ne slujească drept mărturie că trăim.” — 
Eugene O*Neill 

Într-un fel, are dreptate. Mă trezesc dimineața pentru că m-am 
culcat seara şi am în fața mea o zi, un viitor. Prezentul clipei în 
care mă trezesc este singurul prezent. După ce încep să actionez, 
cel puţin atunci când este perioada de cursuri, de fapt mă mişc în 
viitor, în perspectivă. Am de făcut tema la fizică pentru că azi voi 
avea, la un moment dat, ora de fizică. Am de studiat la pian pentru 
că în curând voi avea examenul de pian. Dacă nu ar exista acest 
viitor — e-adevărat, foarte apropiat — cu obligațiile lui, aş face ce 
mi-aş dori să fac. Aş termina, de exemplu, să joc un anumit joc 
pe calculator, apoi m-aş întreba: acum ce vreau să fac? Sau ce am 
nevoie să fac. Unul după altul, paşii aceştia mi-ar alcătui prezen- 


tul care ar umple viitorul pe care îl aveam în fata mea când m-am 
trezit din somn. Viitorul ar deveni cu adevărat inclus în prezent 
şi nu ar mai reprezenta o spaimă, o idee, o nebuloasă. Când mă 
gândesc la viitor, câteodată parcă văd imaginea aceea spiralată a 
deplasării fronturilor de aer la emisiunea despre vreme. lar când 
aud întrebări de genul “ce vrei să faci cu viata ta, ce vrei să te faci 
când te faci mare”... Oh, asta chiar este o întrebare pe care adulții 
ar trebui să facă cumva să o şteargă din vocabularul lor! 

Îmi amintesc cum am lăsat-o fără replică pe doamna profesoară de 
la grădiniță înainte de serbarea de Crăciun (cred), când, la întrebarea 
dumneaei “ce rol vrei să-ți alegi, larina?", i-am răspuns că eu vreau 
rolul de spectator. Sau de râsul mamei când i-am spus că eu vreau să 
mă fac spălător de parbrize la benzinărie. Aveam vreo 3 ani şi ceva, 
dar m-a dus capul să vreau să fac treaba asta - ce mă fascina - sub un 
acoperiş. Nu aşa, oricum, la semafoare. Ci la o benzinărie. Şi acum 
mă uit cu atenţie când ne spală cineva parbrizul si ştiu după cum iti 
mişcă poigne-ul dacă geamul va fi bine curăţat sau nu. 


Viaţa e ca un fluviu. Ca şi peştii, noi îi urmăm cursul până la 
capătul său, unde ne putem întâlni cu marea sau cu oceanul sau 
cu bazinul de colectare a peştilor, nu?! Destinația depinde de om: 
fiecare merge pe drumul său. În anumite puncte ne putem inter- 
secta cu alti “peşti”, în altele putem chiar schimba cursul apei. 

Cum adică să-i schimbăm cursul? Uite-aşa, bine. De fiecare 
dată când luăm o decizie, un nou scenariu se dezvăluie. În acest 
fel ne putem face viata mai bună... sau mai rea, depinde. Dar să 
mă întorc la început. Probabil ati fi dorit să-mi atrageti atenția că 
peştii merg şi in direcția opusă curentului apei. Cam asta facem 
şi noi. De fiecare dată când ne amintim ceva, fie o întâmplare de 
acum n ani, fie o convorbire telefonică de acum 5 minute, privim 
înapoi. Câteodată ne-am dori să ne putem întoarce în timp ca să 
ne reparăm greşelile, sau, pur si simplu, ca să retrăim o amintire 
plăcută. Din păcate, nu putem. Acest râu prin care trecem este 
atât de puternic încât singurul lucru care ne rămâne de făcut este 
să înaintăm. Oricât de mult ne-am dori şi am încerca să ne întoar- 
cem, ne este imposibil. Cursul râului ne mătură la vale. Tot ceea 


ce am mai putea face ar fi să rămânem blocaţi, agatati în spatele 
vreunei pietre, folosindu-ne toată forța pentru a ne agăța acolo, 
împotrivindu-ne curentului, privind acelaşi peisaj din jurul nostru, 
mereu acelaşi. Cel mult putem privi apa cum îşi curge existența 
pe lângă noi în timp ce obosim rămânând agätati, impietriti. 

La începutul călătoriei ne dorim să ajungem undeva, să fim 
cineva, iar la sfârşitul ei ne dorim să rămână ceva din ceea ce 
suntem şi după ce nu vom mai fi. Să lăsăm urme. Oare de ce? Ca 
să avem unde ne întoarce? Ce suntem noi, Hansel şi Gretel? Casa 
noastră este Aici, pe Pământ? Aici trebuie să ne întoarcem mereu? 
Doar aici?... Boring! 

Trebuie să ies din definiţia asta mai repede. Nu pentru că m-am 
născut eu în zodia peştilor, ci pentru că simt că trebuie să merg 
mai departe. 


Viaţa înseamnă a simţi. În viata trecem printr-o multitudine 
de experienţe: bune, rele, groaznice, superbe, magice etc. S-a în- 
trebat cineva de ce? Normal că s-au întrebat toti, dar de obicei 
numai când a trăit o experienţă rea, individul ar spune, “de care se 
putea lipsi”. NU este adevarat. Cel puţin, eu aşa cred. 

După cum am spus şi mai devreme, fără să simţi rece, nu ai 
intelege ce e cald. Fără să simţi tristeţe, nu ai şti să te bucuri etc. 
Toate aceste experienţe, oricât de grele ar fi ele, trebuie trăite. 
Un om care are de toate şi căruia nu-i lipseşte nimic, niciodată, 
se va plictisi la un moment dat. Sunt sigură că în momentul ăsta 
aveți în minte doar “Cum?”, “Nu e adevărat!”, “Ce prostie!” si 
alte replici asemănătoare, dar ascultati-mä putin. În momentul 
în care te plictisesti, iti pierzi pofta de viata. Uneori, plictiseala 
şi nevoia de ceva special ne pot aduce mari probleme. Consum 
de droguri, alcool, bungee-jumping, paraşutism, curse ilegale cu 
maşini, crime... Acest fel de plictiseală poate duce la sentimentul 
si gândul că viata pare goală şi lipsită de senzaţii, şi-atunci, omul 
caută altceva. 

Am auzit atâtea persoane spunând că sunt plictisite de viata 
asta! 


Poate nu mã veti crede, dar, la un moment dat, intr-adevir, 
începi sã te plictiseşti sã faci acelaşi lucru. Eu ştiu asta, pentru 
că sunt o persoană obsesivă. Când imi place ceva, fac acel lucru 
până când m-am săturat până peste cap de el. L-am consumat. 
După aceea, doar după foarte mult timp mai pot reveni la el. Aşa 
şi cu viata: iti place, te distrezi, eşti fericit, dar, in timp, senzația 
si senzationalul dispar. Atunci nu mai poti face acelaşi lucru, şi 
încerci altceva. Depinde de om natura acelui “ceva” nou. 

(o fi la fel şi cu iubirea?... la început iti place, până când ajungi 
să devorezi tot, şi-apoi... firesc, te-ai plictisit, ai consumat...?...) 

Avem tendința să simţim că trăim atunci când simţim plăcere, 
bucurie. Când ne convine, ne este pe plac ceea ce se petrece în 
viaţa noastră. În primul semestru de şcoală, în clasa întâi, m-am 
plictisit îngrozitor. La un moment dat i-am spus mamei că eu nu 
vreau să mai merg la şcoală. Ştiam deja să scriu şi să citesc, şi nu 
intelegeam de ce trebuie să mai desenez linii, bastonaşe, că doar 
mai făcusem asta si la grădiniţă. Mama mi-a spus că trebuie să 
merg la şcoală, că vor veni şi alte ore, în care voi învăţa lucruri 
pe care încă nu le ştiam. “De ce nu mă învăţaţi voi, de ce trebuie 
să merg la o şcoală?” “Pentru că noi nu ştim tot ceea ce ştiu toti 
profesorii pe care îi vei întâlni de-a lungul anilor de şcoală. Mai 
ai răbdare. Ai să vezi, vei învăţa multe lucruri pe care nu le ştii.” 
“Şi de ce nu puteţi să-mi aduceţi profesorii acasă, să mă înveţe 
aici?” am continuat eu, hotărâtă să nu cedez aşa de uşor pentru că 
nu era vorba doar despre bastonasele şi liniutele şi silabele ce imi 
consumau răbdarea, dar şi de nebunia, zgomotul nebun din pauze. 
Nici atunci şi nici acum nu înţeleg de ce trebuie să tipe copiii în 
recreatii. De ce ţipă, oamenii, în general? Ca să fie auziti, ok, este 
sigur un răspuns. Ca să acopere tipetele altora. Un alt răspuns... 
dar, stai, c-am uitat să continui povestea. Aşa, da, şi spuneam că 
după ce am întrebat-o pe mama de ce nu angajează profesori pen- 
tru mine, care să vină acasă şi să mă înveţe tot ceea ce ea sau 
tata nu erau în măsură a mă învăţa, mama mi-a dat replica cu 
banii: “Păi, nu avem atâția bani, nu ne putem permite să plătim 
profesorii.” Am cugetat vreo două clipe şi i-am spus, mândră de 
mine: “Atunci vinde picturile mele, şi eu am să mai pictez altele, 


faci bani şi imi plăteşti profesorii să vină acasă.” Dar mama nu 
s-a lăsat nici ea bătută. “Ca să vinzi picturi trebuie să fii pictor, şi 
pentru asta trebuie să înveţi.” “Ba nu. Eu ştiu să pictez. Eu sunt 
deja pictoriță. Nu vezi câte picturi am?” Mama a continuat să-mi 
explice că nu orice coală de hârtie pe care s-au pus acuarele poate 
fi vândută, că valoarea unui tablou poate fi foarte diferit apreciată 
de oameni... Cert este că de-atunci nu am mai vrut să pictez aşa 
cum îmi plăcea s-o fac din când în când. lar la orele de desen 
m-am străduit să fac ce mi se cerea, fără prea multă tragere de 
inimă. La un moment dat am preferat creioanele colorate, ceea ce 
refuzasem când aveam 2 ani. 

Ce-oi fi simțit eu atunci când mi-a spus mama că tablourile 
mele nu erau bune pentru a fi vândute, că nu mi-aş fi putut plăti 
liniştea cu ele?... Că nu aveau valoare, că nu avea rost să-mi mai 
consum timpul cu ele?... nu ştiu. De aceea spun că e vorba despre 
simtire, nu despre gândire sau vreun înţeles. 


Mda, a simţi. De ce m-oi fi băgat in tema asta? Acum chiar nu 
mai simt nevoia de a continua. E prea mult. Ar trebui să scriu prea 
multe. Şi simt că nu mai am chef. 


“Viaţa este uneori foarte zgârcită: trec zile, săptămâni, luni şi 
ani fără să simţi nimic nou. Totuşi, odată ce se deschide o uşă, 
o adevărată avalanşă pătrunde prin spaţiul deschis. Acum nu ai 
nimic, iar în clipa următoare ai mai mult decât poti accepta.” — 
Paulo Coelho 

O fi adevărat pentru el... o fi adevărat pentru adulți? Au! Sper 
că nu e aşa, că nu mi-ar plăcea să o iau pe urmele astea. Cum să 
treacă luni şi ani fără să simți nimic nou?... 

Ceea ce simt atunci când descopăr cine ştie ce frumoasă 
inlantuire armonică într-o lucrare de Rachmaninov, Beethoven, 
poate chiar Bach... ah, ce fericire! Nu ştiu despre alții, vorba lui 
Creangă, dar pentru mine asta e una din cele mai tari chestii la 
muzică: armonia. E atât de tare când descoperi ceva care îţi taie 
răsuflarea! Începi să vrei mai mult. Parcă am spus mai devreme că 
sunt o persoană obsesivă. Ei bine, după ce descopăr o asemenea 


înlãntuire armonică încep să mă joc cu ea... MULT. Poate nu chiar 
aşa de mult, că dup-aia îmi amintesc că mai trebuie să studiez şi 
alte piese, oftez, şi le fac, mai puţin decât pe celelalte de dinaintea 
lor, ce-i drept. După ce încep să mă distrez şi îmi amintesc că am 
ceva serios de făcut, chiar nu îmi mai vine să mai fac ceva serios. 
Aş vrea să rămân în starea de bine şi de joc tot timpul şi să nu fac 
nimic altceva... Ah, viata asta in care iti trebuie bani ca să trăieşti. 
De ce trebuie să muncesti pentru bani? De ce nu poti să te distrezi 
pentru bani? Bine că există meseria de game tester, sau cea de 
game development şi design. Eu sincer, dacă am un calculator cu 
un joc în fata, chiar nu contează cât de prost sau bun e jocul, tot 
pot să stau acolo ore întregi fără să mă gândesc la altceva. În plus, 
faptul că sunt unul din puţinii oameni care vor juca jocul înainte 
ca el să apară pe piaţă e un bonus. Nu spun că meseria asta e ceea 
ce vreau sa fac toată viata. Mai degrabă aş munci în a face un joc: 
poate la poveste, poate la desen sau design, poate chiar la muzică. 
Muzica a devenit ceva foarte important în industria jocurilor. 

Eu mă gândesc aşa: să am un asemenea ,,job” care m-ar linişti 
cu privire la bani, dar care mi-ar aduce şi satisfacție, şi, pe lângă 
aceasta să cânt, să scriu, să fac o mini piesă de teatru (semi-come- 
die sau altceva), pe scurt, să mă folosesc şi de celelalte talente. 
Dar, probabil m-ati întreba de ce să nu fac lucrurile din urmă ca 
pe un serviciu. Pentru că aceste lucruri sunt foarte frumoase, dar 
dacă simţi că eşti obligat să le faci, şi simţi presiunea banilor, cred 
că devine ceva neplăcut. Mi-ar plăcea să pot alege cât să lucrez la 
o piesă pentru pian, fără să trebuiască să o termin în timp pentru 
un concurs, examen, ceva. Fără să ştiu că trebuie să o cânt unde- 
va, că trebuie să o cânt cât mai aproape de perfecțiunea aşteptată 
de cei care mă notează, şi că, dacă în ziua aia nu mă simt bine, 
nu am chef să cânt, şi dacă nu îmi iese, se va întâmpla ceva rău. 
Vreau să am libertatea de a cânta pentru mine - doar pentru mine. 
Sună egoist, ştiu, dar după ce mă voi bucura de piesele pe care le 
aleg, când voi simţi nevoia de a cânta în public, fără niciun fel de 
constrângere, le voi cânta şi pentru alții. 

Poate, din când în când, aş putea învăţa copiii să cânte la pian... 
îmi plac copiii şi ştiu să vorbesc cu ei, să mă adresez corespunzător 


nivelului lor. Chiar mi-ar plăcea să pot să învăţ pe cineva să facă 
ceva atât de frumos precum cântatul la pian. După parerea mea, 
pianul (îmi cer scuze pentru cei care cântă la alte instrumente) 
este cel mai tare instrument. E ca şi cum ai la îndemână o întreagă 
orchestră. Ca să nu mai vorbim de faptul că poţi transmite tot 
felul de stări (dar asta e adevărat şi pentru celelalte instrumente; 
mă rog, pentru majoritatea... chiar nu ştiu ce stare poate să iti dea 
trianglul- no offense! Dar poate voi şti cändva!). 

Aşa că, pentru cazul în care aş fi întrebată, nu contează de cine, 
ceva de genul: „de ce ai vrea să faci jocuri pentru calculator?”, sin- 
gurul meu răspuns este: pentru că vreau. Şi la fel răspund şi ce- 
lor care mă întreabă „atunci de ce vrei să canti la pian?”... Dar, aş 
adăuga ceva la ambele răspunsuri: PENTRU CĂ VREAU SI ÎMI 
PLACE. Ce îmi place mie cel mai mult? Simplu. Muzica, filmele, 
jocurile. Veţi vedea că, de fapt, îmi plac aceste lucruri pentru că îmi 
dau anumite stări, stări pe care altfel, în afara acestor domenii, le 
simt mai rar. Muzica te poate duce într-un loc în care totul e bine 
şi frumos (unii ar spune în paradis, dar eu nu cred că există un ase- 
menea loc în afara noastră. El este în inima noastră şi atunci când 
suntem fericiți putem intra acolo). Acum mi-am imaginat o uşă pe 
care scrie „Only smiley-faces allowed!”. Evident că acea uşă se află 
în mine, în inima mea. Deci e adevărat ce spune zodiacul, am o 
imaginaţie prea bogată. 

Acum îmi dau seama! Până la urmă, muzica este... of, nu merge 
aşa! Cum să spun eu că muzica este... AHA! Muzica este o multi- 
tudine de stări. La fel şi filmul, la fel şi jocul (cel puţin felurile de 
jocuri care îmi plac mie). De asta eu trebuie să am în viata mea aceste 
trei lucruri, pentru că ele mă „completează”. Nu mă întelegeti greşit, 
interacţiunile cu oamenii sunt o parte importantă din viata si le con- 
sider absolut necesare (necesare în felul bun), dar în momentul în care 
simţi că unele sentimente nu ar fi bine primite şi decizi să le închizi 
cu cheia în tine, ai nevoie de ceva care să te elibereze. Fie că asculti 
sau canti muzica, te uiti la un film, joci un joc... sau citeşti ceva (nu 
zic neapărat o carte, poate doar ceva scris pe net de oameni ca şi 
tine, nu neapărat de nişte scriitori faimoşi), aceste lucruri care trezesc 
anumite sentimente în tine şi le lasă să zburde (atâta vreme cât eşti 


singur in camerd) te fac sã te simti eliberat. Te fac sã te simti sigur pe 
tine, sigur pe ceea ce simți, si sigur că viata nu e aşa de rea. Şi, dintr- 
o dată, simţi că poti trăi si tu, în felul tău, si că, poate, într-o zi, vei reuşi 
să descui lucrurile pe care le-ai încuiat şi să le oferi cuiva. 


Viaţa e ca un joc pe calculator. Programatorul, Creatorul, 
Dumnezeu, sau cum vrea fiecare să îl numească, ştie tot ce se va 
întâmpla, cum se va întâmpla, pune la dispoziţie toate elementele 
jocului, ba chiar şi felul în care se conectează ele, iar jucătorii, 
actorii, oamenii care trăiesc acea realitate nu ştiu, nu vor să se 
gândească la asta. Jucătorii sunt foarte prinşi în dorinţa de a juca, 
ba chiar de a câştiga, de a ajunge la cel mai înalt nivel al jocului. 
Dar ei nu ştiu niciodată ce se va întâmpla. Asta e magia vieţii: 
niciodată nu ştii ce urmează. 

Îmi amintesc că într-o seară am început să vorbesc cu cineva 
despre cum viata se aseamănă cu jocul pe care îl jucam eu. La 
începutul jocului, iti schimbai personajul după preferinţe: putea fi 
de sex feminin sau masculin, putea fi om, elf, sau dwarf, putea fi 
vrăjitor, luptător, putea avea o voce suavă, una relaxată, gravă şi 
tot aşa. După aceea, puteai alege mediul unde a fost crescut şi în 
ce condiţii. De exemplu, unul provenea dintr-o familie de nobili 
care dețineau o regiune, numai că acea regiune avea să fie preluată 
mai târziu de un prieten foarte bun al familiei, atât de bun încât 
soldații acestuia aveau să omoare familia personajului constru- 
it. Aceste lucruri erau “trăite” de omul-personaj, influentandu-l 
foarte mult, el luând anumite decizii de-a lungul jocului în funcție 
de istoria din spatele lui. Povestea, însă, era aceiaşi. Şi totuşi, atât 
de straniu, niciodată nu mai era la fel când jucai din nou. Straniu 
cum acelaşi eveniment poate fi trăit în feluri atât de diferite. Cum, 
în funcție de starea ta, în funcție de moment, trecerea printr-o 
aceeaşi etapă a jocului poate fi trăită ca şi cum ar fi una nouă. Şi- 
atunci, cum să te plictiseşti? Dar, poate că e vorba despre felul în 
care eu privesc jocul, acțiunea de a mă juca, de fapt, de a mă de- 
lecta cu o poveste imaginară, în care eu deţin oarecum controlul... 
pot oricând să pun pauză sau stop. Pot şi să dezinstalez acel joc. 
Am această putere, acest drept. 


“Trãim toti sub acelaşi cer dar nu toti avem acelaşi orizont.”-- 
Konrad Adenauer 
Asta chiar imi place şi cred că este foarte adevărat! 


Viaţa este ca o simfonie. Muzica deschide o întreagă lume de 
imagini, culori, emoții în care omul se poate reuni cu sufletul său. As- 
cultând muzică iti poti construi un film întreg, imagini după imagini se 
derulează fascinant în camera de filmat din interiorul creierului tău. 

Muzica dezvoltă creierul şi face legătura dintre cele două emis- 
fere. Am citit un articol despre faptul că studiul pianului ajută 
mult în procesul echilibrării activităţii cerebrale şi a armonizării 
celor două emisfere, cea raţională şi cea spirituală. Apoi, se dez- 
voltă mult memoria vizuală, auditivă, atenția şi capacitatea de a 
face mai multe lucruri deodată. 

Desigur, unii dintre copiii care studiază muzica poate că nu 
reuşesc să intre mai profund în lumea ei, a muzicii, ci doar o ating. 
Alţii, însă, reuşesc. Aceia, dacă îşi vor continua drumul, vor ajuta 
la schimbarea lumii, deoarece numai arta ne mai poate salva din 
această groapă întunecată în care ne aflăm. Nu mă uit la ştiri, dar 
mai observ sau aud în trecere, din „întâmplare”. Mă uit la docu- 
mentare. Tot nu înţeleg de ce trebuie să moară de foame copiii din 
Africa. Oricâte explicaţii mi s-ar da. Tot mi se pare aberant să se 
vorbească despre pace, despre ajutorarea altor tari în timp ce se 
duc miliarde şi miliarde de bani pentru cercetarea şi construirea 
unor meta-para-avioane de luptă, în loc să folosească alte avi- 
oane, unele mai simple, de transport, pentru a duce mâncare, apă, 
despre „faptele bune” pe care le fac atunci când vând armament 
unor grupări dintr-o tara în care, practic, se omoară unii pe alții, 
de acelaşi neam fiind!?... 

Nu ştiu de ce cred că arta, autentica artă, poate să schimbe 
lucrurile. Poate de aceea se întâmplă ca extrem de mulți copii, în 
comparație cu anii precendenti, să se îndrepte spre muzica cla- 
sică, fiind atât, atât de talentaţi. Foarte multi pianisti foarte buni, 
foarte talentaţi, cu vârste între 5 şi 18 ani există acum în toată 
lumea, nu doar în România. Oare de ce s-a întâmplat aşa? Oare 


de ce s-au nãscut atãt de multi copii cu talent şi cu dorinta de a 
studia muzica clasică? Sociologii - sau cine se ocupă cu analiza 
societății şi predicțiile pentru viitor - se îndreaptă şi spre acest 
subiect? S-au uitat vreodată pe youtube sau pe site-urile concur- 
surilor de interpretare pianistică să vadă ce se întâmplă, care este 
mesajul ce vine din partea generaţiilor noastre? Au venit vreodată 
la noi în liceu, de exemplu, să se convingă de numărul atât de 
mare de copii talentaţi, să le afle nevoile, să afle programul infer- 
nal de şcoală, ore de cultură generală,ore de cor, de orchestră, de 
muzică de cameră, de instrument... 

O să spuneţi că sunt părtinitoare vorbind despre muzica clasică, 
despre pian fără să dau exemple şi din alte domenii. Da, posibil să fiu, 
eu atât ştiu mai mult, din acest domeniu, şi, în plus, mie chiar mi se 
pare că ar trebui să se ia în considerare acest fenomen, acest mesaj. Că 
tot suntem în 2012 şi unii cred că se schimbă lumea. Şi eu cred că se 
schimbă, în fiecare clipă. Depinde de cum observăm această schim- 
bare. Cum dorim să vedem viitorul din prezentul în care suntem. 


Muzica, oricât de simplă ar părea, este atât de complexă, putând 
să atragă atenția absolută a unui copil de mai puţin de un an, dar şi 
a unui om de 90 de ani la fel de uşor, indiferent de preferinţele sau 
cultura, educaţia muzicală personală. Chiar mă întreb, dacă pen- 
tru o singură zi, toată muzica din lume ar dispărea şi nimeni nu ar 
putea nici măcar să murmure sau să fluiere un cântecel, şi tot ceea 
ce ar mai avea ar fi amintirea muzicii pe care au ascultat-o până 
atunci, cum s-ar desfăşura acea zi? Ar fi o zi doar mai mohorâtă 
decât altele? S-ar instala oare panica? Ar exista proteste, greve, 
ceva prin care oamenii ar încerca să aducă muzica înapoi? 

Eu cred că ceva s-ar întâmpla in mod sigur, chiar dacă nu 
ne prea vine să credem. Ne-am obişnuit cu muzica şi nu ne dăm 
seama că în fiecare zi o ascultăm. Fie că ne uităm la televizor 
(chiar şi muzica din timpul reclamelor sau a reportajelor), o as- 
cultăm la radio, ne plimbăm pe stradă, ne jucăm pe calculator, 
sau, pur şi simplu, facem curat prin casă, şi, desigur, multe alte 
exemple (care nu îmi vin acum în minte) care să ateste că muzica 
este o parte foarte importantă din viata noastră. 


Cred cã oamenii care ascultã muzicã sunt mai veseli, mai 
optimisti, mai plini de speranţă, mai echilibrati. Şi nu mă refer 
acum doar la muzica clasică. Să nu intelegeti că nu ascult gi alt- 
ceva decât muzică clasică, dar nu prea înţeleg câteva genuri de 
muzică, fiindu-mi greu să cred că urletele gâjâite (metal/hard 
rock) sau un „beat” care se repetă (muzica house), lucruri pe care 
unii oameni le preferă, sunt considerate un gen de muzică. Dar, 
nu e treaba mea să judec gusturile lor. Până la urmă, fiecare este 
atras de un anumit gen de muzică, de mai multe genuri de muzică 
(de muzică şi gata!), pentru că ăsta este, până la urmă, efectul 
rezonantei. Te simţi atras şi intri în rezonanţă cu acel cântec, cu 
acel stil de muzică. Iti place, şi se potriveşte, îl tii aproape de tine. 
De fapt, e vorba despre vibraţie. Vibratia sunetelor determină o 
emoție, un gând, un răspuns în ascultător, indiferent de cât de 
conştienţi suntem de acest lucru, dar este extrem de evident. Mai 
ales la tineri. Probabil că unul din motivele pentru care adulţii 
devin aşa de serioşi, câteodată chiar severi în seriozitatea lor şi 
rigizi, închişi, posomorati... acrii, ca să fiu cu adevărat sinceră, 
este faptul că nu mai ascultă muzică. Dar şi pentru că nu au avut 
puterea de a crede în visele lor din adolescenţă. Au acceptat totul 
aşa cum li s-a spus că este, li s-a părut că este. 

Probabil că tinerii trăiesc cu muzica, odată cu ea, se identifică 
cu ea. Au nevoie de ea pentru că muzica pe care o ascultă este 
imaginea ritmului lor interior, o imagine în care se pot recunoaşte. 
Totul vibrează altfel pentru tineri. Chiar şi dacă unii par tacuti, 
rezervati, timizi în fata lumii, dar asta pentru că lumea din afară 
este atât de diferită de lumea dinlăuntrul lor. Întreabă-i ce muzică 
ascultă, care le sunt preferinţele, şi poti să-ţi dai seama despre 
tumultul vieţii lor ascunse. 

Din păcate multi se închid şi se izolează chiar şi faţă de părinții 
lor. Tocmai pentru că aceştia i-au apostrofat cândva, i-au făcut să 
înțeleagă că nu sunt de acord cu muzica pe care o ascultă, ori cu 
filmele preferate. Si-uite-aga se cască ruptura dintre... generaţii. Hm, 
asta ca să vedeti ce înseamnă tabloidizarea, şabloanele... pur şi sim- 
plu mi-au venit aceste cuvinte în minte. Nu că le-aş folosi eu, în mod 
obişnuit. Ci pentru că mi s-au furişat în neuroni, prin repetiţie. (cu asta 


mă „omoarã” mama, să înțeleg mecanismul... că orice se învaţă, se 
instalează în creierul omului prin repetiție. Nu contează dacă e bun, 
folositor sau rău, otrăvitor. Creierul nu cunoaşte noțiunile astea. Dacă 
îi repeti întruna că e prost, până la urmă va deveni prost. Ei, bine, ea 
îmi spune multe, iar treaba asta cu repetiţia, se leagă mult şi de timpul 
pe care ar trebui să-l aloc eu studiului la pian... Hm, sunt răutăcioasă. 
Nu doar atunci. Sorry, mom!) 

Din păcate nu toti oamenii au avut şansa de a studia şi asculta 
muzica clasică. Cred că s-ar schimba mult lumea dacă s-ar intro- 
duce în toate şcolile cursuri de muzică clasică, mai ales în primii 
ani de şcoală. În loc să se facă ore de religie, de exemplu, mai 
bine s-ar face pian. Studiul pianului dezvoltă şi imaginația, dar 
şi memoria; învaţă omul să-şi folosească mâinile în mod diferit 
dar, în acelaşi timp, să şi audă diferențiat. În acelaşi timp aude ce 
cântă cu mâna dreaptă, ce cântă cu stânga, şi, tot în acelaşi timp, 
urmăreşte legătura, realizarea armoniei dintre cele două planuri. 
Studiul muzicii clasice dezvoltă o sensibilitate către armonie mult 
mai mult decât orice oră de religie. Muzica mângâie şi sufletul 
şi creierul. Cred că ar putea să aducă pacea în lume mai degrabă 
decât poveştile pe care le învăţăm noi la religie. Sunt frumoase 
şi acelea, unele, şi pildele ne sunt folositoare, dar ce contează 
dacă doar la nivel de gând sau poveste, pentru că mintea şi corpul 
rămân insensibile, nu pot vibra cu adevărat la auzul plânsului plin 
de durere al unui om? 

Am observat o mare diferenţă între copiii care învaţă la alte 
şcoli decât cele de muzică şi care nu fac nici măcar cor. Sunt 
mult mai orientati înspre materie, înspre câştigul cu orice pret, 
sunt mai agresivi... 

Apropo de ora de religie, că şi din astea avem în program: am 
vorbit pentru prima oară despre ceva interesant, şi anume muzica 
în viaţa tinerilor. Ce ciudat! Nu credeam că ar putea să existe o 
oră de religie la care să pot şi eu să adaug ceva fără să mă tem 
că ceea ce gândesc ar putea să nu fie corect din punct de vedere 
religios. Am făcut aşa o dată şi mi-a ajuns. De unde să ştiu eu că 
dacă încep să vorbesc despre vibrații înalte şi joase sau despre 
sufletul animalelor nu e bine? Ca să nu mai vorbesc de faptul că ni 


s-a pus o întrebare la care am fost puşi să răspundem în cuvintele 
noastre, exprimandu-ne opinia... opinia personală, nu opinia aşa- 
zis corectă. Corectă după criteriile cui? Nu e suficient că suntem 
continuu evaluati, că există mereu câte un “decret” ce ni se aplică, 
fiecare notă pe care o primim... şi, uneori, aceste note ni se pun 
precum ştampilele în frunte: elev foarte bun, elev bun, elev me- 
diocru, elev slab... de ce nu i se spune rău, dacă tot se respectă 
o scară de valori? Cum să fie elevul slab antonim pentru elevul 
bun? 

Eu cred că fiecare om are un cântec al lui. Asta face să poată 
intra în rezonanţă cu alt om, cu alti oameni şi uite-aga, ca-ntr-o 
orchestră, omenirea cântă o simfonie. Dar... dacă nu am dreptate? 
Dacă există oameni care nu cântă în ei înşişi, care nu îşi aud 
muzica... oh... da, oare ce se întâmplă cu un copil care s-a născut 
surd? Dumnezeule, cât pierde! Dar de ce se nasc unii copii surzi 
sau orbi sau cumva ciuntiti, opriți din a se bucura total de viata? 
Pentru că au greşit ceva părinţii, pentru că s-a petrecut vreun ac- 
cident, vreo lovitură în timpul sarcinii? Mă întristează subiectul 
ăsta. Aşa că îl voi ocoli. Acum, cel puţin. 

Până la urmă, cred că sunt mai multe lucruri care mă deran- 
jeaza în lume... pe lume... la lume... cred că dacă anul ăsta ar 
veni sfârşitul lumii ăsteia, şi începutul unei lumi mai bune, m-aş 
bucura. 

“Lumea nu va fi distrusă de cei ce fac rău, ci de aceia care doar 
îi privesc şi refuză să intervină.” — Albert Einstein 


...Uau, uite de la ce am pornit şi la ce am ajuns. Dar dacă ati 
citit ce am scris, poate nu a fost degeaba. Şi, dacă tot credeţi în 
sfârşitul lumii în anul 2012, spuneţi şi voi că este pe 26, 27, 28, 29 
decembrie, în niciun caz pe 21 decembrie sau înainte de Crăciun. 
Totuşi, dacă tot se termină lumea, să se termine frumos, ca într-un 
film american (@). 


Caietul Mändrei 

Between love and hate 

"s inside 


It 


NOI în secolul XXI - Volumul 1 41 


Little friends are haunting me 


vi 

Light of 
the night 

Protector of dreams — keeps the nightmare away guaranteed! 

Hourglass Diva 

Porcelain doll 

Stay away from me!!! 

Bi 


Morbid friendship 

The devil in my mind 

I have a personality you can't handle 


50 NOI în secolul XXI - Adolescenjii 


That's how I feel when I have a cold with cough... 
my lungs are doooown 

The Loner 

A little gift for my mother 

A happy family 


58 NOI în secolul XXI - Adolescenjii 


I caught an angel 

Another kind of guardian 

Something escaped from my mind 

Volumul 1 


în secolul XXI 


NOI 


When I’m running out of paper... 

Today I’ve broken my time 

Scrisoare către Editor 


Ce aş putea spune despre mine? Păi, aş începe cu faptul că 
multi mă consideră deosebită, în sensul bun al cuvântului, alţii... 
e treaba lor. Prefer să mă fac remarcată printre oameni, să ies 
în evidență prin originalitate, printr-o personalitate bogată (să 
mentionez şi putin stranie?) şi prin stil. Sunt retrasă, în ciuda 
faptului că lumea mă remarcă uşor. 


Cât despre pasiuni, muzica, este ca un drog pentru mine. Nu 
pot nici măcar să mă plimb fără să fiu înconjurată de ea. Sunt ele- 
va unei instituții cu profil artistic, desigur, de muzică. Nu de mult 
- cu aproximativ un an în urmă - m-am alăturat clasei de canto 
clasic, pe scurt, de operă. O pasiune mare pentru una dintre cele 
mai nobile arte. Imediat după muzică, vine desenul. Desenez de 
când mă ştiu, destule persoane îmi spun că sunt foarte talentată. 
Exersez, învăţ, încerc tehnici noi tot timpul. Dar acesta rămâne 
doar un hobby momentan, păstrând opera pe primul loc. 


Revenind la portretul meu moral, sunt genul care se deschide 
doar în fata persoanelor care merită cu adevărat să-mi vadă ade- 
vărata fata. Mă simt calmă, retrasă, permanent plecată într-o lume 
pe care nu o poate atinge nimeni. Probabil că visez cu ochii deschişi 
mai mult decât mănânc, pentru că trebuie să recunosc că mâncatul 
nu mi se pare o chestie atât de fabuloasă. Am o inclinatie spre bi- 
zar şi sinistru, nu îmi dau seama de ce, mă fascinează lucrurile de 
genul ăsta - acesta fiind un bun prilej de glume pe seama mea. 


Ca să conturez şi o imagine a mea, sunt doar o fată palidă, 
înaltă şi slabă, cu părul roşcat-închis, în bucle, ochi schimbători şi 

multi pistrui. Imi plac machiajele în culori foarte închise, n-ai ce 
să-mi faci. Şi, de obicei, apar îmbrăcată în negru. 


Sper că nu am speriat pe nimeni. Asta este cam tot ce pot să 
spun despre mine. Nu ştiu exact cum mă văd ceilalți, dar pot să 


spun că eu sunt foarte mulțumită de felul meu de-a fi. 


Mulţumesc. 


Caietul lui Marian 


Scrisoare cãtre Editor, 


Nu am sã încep într-un fel conventional, nici în orice alt fel. 
Am să încep şi atât. Mi se permite? 

Am fost delegat să scriu despre un băiat. Cum? De ce? Nu este 
problema mea, eu vă scriu despre el oricum. Nu foarte diferit de 
alţii, nici stereotipic, este un băiat din Braşov, România, oraş pe 
care îl consideră ca fiind unul dintre cele mai frumoase din ţară. 
Din păcate nu prea umblat prin lume, dar cu o perspectivă largă 
asupra lucrurilor, capabil să fie obiectiv chiar şi atunci când vine 
vorba despre sine, acest băiat face tot posibilul să fie el însuşi, 
lăsând totuşi un loc influenţei altora. Având principii pe care le 
respectă şi o bază morală solidă, are totuşi un vârf care se cam 
clatină în vânt. Mai are de lucrat la structura interioară, căci pe- 
rioade vin şi trec lăsând sedimente strat după strat. Nu urăşte - 
poate doar detestă. În schimb, iubeşte. Ce? Pe cine? Prea multe 
detalii. Pot menţiona muzica - pe asta chiar o iubeşte. Intotdea- 
una are o melodie care să îi cânte în cap. Sau în inimă. Poate face 
diferența între rațiune şi sentiment destul de des. Asta probabil 
este o consecinţă a obiectivitatii menţionate anterior. 

Nu îi pasă neapărat de tot ce îl înconjoară, dar nu este nici 
total indiferent. Dacă un subiect îl interesează, face tot posibi- 
lul să afle toate părțile sale pentru a-l înțelege complet. Dacă un 
subiect nu-l interesează, dar este de actualitate, se multumeste cu 
detaliile generale, cât să îşi poată forma o umilă părere pe care, 
oricum, nu o spune aproape nimănui. În general, încearcă să nu 
aibă aşteptări de la nimeni şi nimic, doar aşa, ca să fie sigur că nu 
va fi dezamăgit. Partea cea mai bună e că, neavând aşteptări, este 
mereu plăcut surprins. Niciodată plictisit. Sau aproape niciodată, 
că deh, e om totuşi. 


Are un viitor destul de bun în fata, are mereu familia şi pri- 
etenii alături (grupul al doilea mărindu-şi periodic numărul de 
membri). Vrea să fie manager. Vrea să plece din tara pentru un 
timp, să vadă cum e în alte părți, ca apoi să vină înapoi şi să 
încerce să schimbe ceva. Motto-ul său: „Fii schimbarea pe care 
vrei să o vezi în lume!” (Mahatma Gandhi ), îl tine mereu pe linia 
de plutire. Ce vrea să schimbe? Cât mai mult dacă se poate. Nu 
îi place perspectiva pe care o are această tara şi drumul pe care 
îl urmează. Îi e puţin teamă pentru viitorul copiilor săi. Putin, că 
nu s-a gândit prea mult la asta. Îi place să se gândească la viitorul 
apropiat, să îl construiască pas cu pas. Îşi propune ţinte sigure, 
mereu în sus. Cere mereu mai mult de la sine, etapă cu etapă. Se 
poate spune că e putin perfectionist. 


Dar deja am cam dat în lucruri normale. Sunt multi aşa. Sau 
poate nu sunt. E sigur, oricum, că nu este singurul din specia lui. 
Nu încă. 


Acum inchei, sper că v-am lămurit în linii mari despre acest 
băiat. Puteţi să mă credeți pe cuvânt, puteți să nu. Alegerea nu 
mai tine de mine. Eu mi-am încheiat treaba. Ahoi! 


Vreau sã fiu searã... 


Vreau să fiu seară... 


Cu tine să privesc 

apusul de soare, portalul ceresc. 

Să simt... 

să cuprind în mine visarea, 

cu rupte speranţe să-ţi acopär zarea. 


Vreau să fiu seară... 


Cu tine să văd 

lumea întreagă: şi rai, şi prăpăd. 
S-acopăr în noapte iubiri şi dezastre, 
suflete gri, 

gânduri albastre. 


Vreau să fiu seară... 


Tu să-mi fii vânt, 

să m-urmezi pururi căci ştii unde sunt. 
Cu tine s-aduci şi pasări, şi frunze, 
ploaie, uitare, 

iubiri călăuze. 


Vreau să fiu seară... 


Cu tine s-ascult 

coruri de îngeri în cercuri arzând. 
Frica să-ţi sorb... 

să-mi simți mângâierea 

şi-n sufletu-ti tulbur s-aştern tăcerea. 


Vreau să fiu seară... 


Cu tine să dorm 

sub frunză îmbibată cu sânge, diformi. 
Corbii să cânte prin negura dulce 

iar viermii să roadă 

timpul... 


Apa 


Numai ea, ploaia, cunoaşte 
ce cândva împărtăşeam. 
Dus de ape în aval, 

drogul nostru iar renaşte 

şi coboară peste munţii 
strabatuti, mutaţi, culcati. 


Cand se-apropie furtuna nu 
te-adăposti de fulger! Ceru-i 
darnic, ochiu-ti fuge către - al 
cărui sceptru sună - Gâdele 
mântuitor. 


Soare, tu te-ndepărtează! 
Lasă norii musafiri, 

să aducă peste miri 
picurii de apă, viaţă! 


Sunete, zgomot, rafală! 
Se dezlantuie natura - 
dincolo de geam îngână. 


Numai ea, ploaia, cunoaşte 
ce cândva impartaseam... 


Ace de ceasornic 


Paşii ei se-ndepãrteazã, 

Usa scärtäind se-nchide, 
lar privirea ei de gheatä 
Nu-i decât o amintire. 


Tot ce lasă-n urmă glasul 
Hotărât din veşnicie 
Poate chiar să facă ceasul 
Contra timpului să fie. 


Batranetea-i junimie, 
lar copilul - nenascut, 
Pe cand omul ce-o să fie 
Duce roata de-nceput. 


Focul ce azi încălzeşte 
Ieri va fi complet pierdut, 
Mugurele nu-nfloreste, 
Ci sămânță e facut, 


Fluturele ce-n flori zboară 
Târâtoare se transformă, 
Iar furnicile ce cară 

Se întorc la vechea formă. 


Marea şi pământu-s una, 
Ziua, noaptea - nu mai sunt, 
lar voinţei vocea-i sună 
Pregătind destinul crunt. 


Timpu-n clipă e pătruns 
Şi-n crepuscul prinse-s toate. 
Rămânând fără răspuns, 
O privesc plecând prin şoapte. 


De pazã 


Te privesc prin geam dormind, 
Melancolic, dar zêmbind, 
Fiindcă patul ţi-e sfințit. 


Te-urmăresc pe drum fugind, 
Melancolic, dar zâmbind, 
Fiindcă pasul ţi-e păzit. 


Sub castani te văd scriind, 
Melancolic, dar zâmbind, 
Fiindcă pixul i-aurit. 


Langă râu te văd plutind, 
Melancolic, dar zâmbind, 
Fiindcă gândul nu-i rănit. 


In oraş te văd iubind, 
Melancolic, dar zâmbind, 
Fiindcă, oricum, am murit. 


Steaua cãzutã 


Singur în noapte, desprins dintre stele 
Tânjesc spre o clipă ce-i scursă de mult, 
Un punct de departe emanând lumină, 
O piatră arzândă ajunsă demult scrum. 


Cutreier pământ, răscolesc cimitire, 

Vărs viata eternă din pietre în morți, 
Nelinişti şi triste amintiri sunt cosite 
De vechi sperietoare înfipte-n noroi. 


Corpuri se scoală sub ochii de vulturi 
În țipăt de cer descărcat dintre nori, 
lar păsări răpuse brăzdează pământul 
Cuib să îşi facă în suflet de om. 


Simtind chemarea-mi dintr-un mut tunet 
Cenuşi de s-ar face din nou piatră vie, 
Iar clipa la care tot sper de o clipă 

Să ia cale-ntoarsă pe drumul de fulger... 


Oştiri veştejite de vise umblânde Nu 
pot, însă, aduce trecutul acum, Când 
zorii de ziuă trasează contururi 

Şi spulberă calea din neguri spre ea. 


Mireasa cea neagră se pierde în fum 

Cu vântul ce zguduie lumi neumblate, 
lar eu, fără ţintă, devin praf şi scrum 

Şi morţii devin din nou pietre-nghetate. 


În gol 


Întoxicat de fum amar, 
Trecut ars în felinar, 

Stau, fără sprijin, pe o stâncă 
Fără gânduri, fără luptă 

Şi, împuns de o săgeată 
Ce-am trimis din altă viata, 
Cad în gol... 


Văd lumini din faruri sparte 
Ce vrăjesc sirene moarte 
Şi. cuprins de o dorință 
Venită din nefiintš, 

Sunt chemat înspre visare. 
Ancorat însă-n uitare, 

Cad în gol... 


Cântec surd de albă floare, 
Chemând monştrii-n depărtare 
Din adâncul norilor, 

Din reflexia mărilor, 

Mă cuprinde-n note grave. 
Împotriva a simţuri sclave 
Vreau să zbor... 


Cutit, pietre, scoici, balast, 
Tot ce am, totul nefast, 
Spre prăpastia de nimic, 
Spre abis, spre infinit 
Arunc pentru totdeauna... 
Aprind tot, ia foc laguna, 
Iar eu zbor! 


Iarna 


Înconjurat de un alb violent 

Care orbeste, mă face somnolent, 

Văd printre razele de gheaţă, 

Care parcă-mi străpung întreaga fata, 

Un nor ce se apropie-n depărtare, 
Făcând paşi repezi înspre-al nostru soare. 


Se sperie păsări, zboară înspre sud, 

lar pe pământ pesti fug de malul ud. 
Pădurile golite totuşi speră 

Să-nceapă pentru ele o eră mai prosperă 
Când întunericul va dispărea, 

lar lumea renăscută va părea. 


Dar pan-atunci lumina noastră piere, 
Lumii întregi norul îi ia putere 

Şi în genunchi natura o 

aşază. lar cu, un ofiţer de 

pază, 

Nu pot să intervin, să o salvez... 

Nici soarta-mi eu nu pot să controlez. 


Simt? 


zi de zi picură sânge 
pe-nnegrita sfântă humă 
simt cum din scândură curge 
roşu paşaport spre vid 

unde timpul se opreşte 

ŞI nimic nu-i superior 

unde ignoranta creşte 

şi mă-mpiedic de-un fior 


Simt sau totul e-aparenta? 


visul doare în tăceri 

şi trasează gri contururi 

de trecut uitat de cer 

mă scufund în somn de tumult 
în cercuri cobor în rău 

pe o scară ce-i cioplită 

de o căzătură-n gol 


M-am lovit la cap sau mână? 


echilibrul l-am pierdut 

nu mai pot să merg pe creste 
sunt de secole căzut 

nu mai pot trage de timp 

să găsesc zâmbiri pretinse 
nu mai am forță în umăr 

să mai sprijin pietre stinse 


Lacrimi sau apă de ploaie? 


suferinta macinã erodeazã 
somn, sperante din nisip 
în mlaştinã timpul curge- 
ncet, vãscos mê înec 
nehotărât 

visul piere, ochii strigă 
din adâncuri, din pământ 


Dacă nu simt, cine sunt? 


Crima 


Ceru-mi apasã umerii-nghetati, 
Crivatu-mprastie turturi de nămol. Un 
ton morbid, al vãntului de pol, 
Scrâşneşte surd în pereții mei sudati. 


Cripta mă fereşte de furtună - 
Piatră şi metal, să-mi tina de urât. 
Ziua, noaptea, timpu-am omorât - 
Mă agresau şi mă presau întruna. 


Sicriul de plumb închisoare fiind, 
M-aşez, în apusul de soare, 
Pe vechiul meu inamic, azi, zâmbind. 


Azi 


Fumul îl acoperã, 
Viata se întunecã, 
Clopotele-n strunã 
Sun-a dor de humă, 
Cantand singurătate. 


Viorile se frang, 
Vocile-ncet plang. 
Familia-n dezolare, 
Regretul cel mai mare 
ÎI duce spre altar. 


Pământul se deschide, 
Lemnul îl închide. 
Nu poate da crezare. 
Ce vede? Nepăsare 

În zborul său spre cer. 


Semnale virtuale, 
Iubire în urale, 

O clipă de uitare 

Când, înghititi de mare, 
Străini devin străini. 


O societate-n care, 
Vieţii lor precare, 
Oamenii dau sensuri, 
Exprimând în versuri, 
Viaţa netraita. 


Focul intern se stinge, 
Afară nu mai ninge- 


Superficialitate. 
Viata ca la carte, 
Este de lăudat. 


Ştiri, moarte, împăcare, 
Mâncăruri fără sare, 
Oameni pierduţi în lume, 
Copii vânduți pe sume 
Modeste de dolari, 


Sport, business, libertate, 
Economii, păcate, 

Sunt date promovării, 
Mass-media, difuzării, 
Să controleze minți. 


Politică, confuzii, 
Dezbateri-doar iluzii 
Căci numai din corupţie, 
Jocuri murdare, funcție, 
Se poate evolua. 


În a lui ascensiune, Un 
suflet fără nume- Trei 
zile de plâns fals, 
Rămas singur în vals- 
Priveşte cu mâhnire. 


Căci lumea ce o lasă- 
Peşti morți, pierdută plasă, 
Şi sforile uitate 

De sufletele-nalte- 

Îi poartă amintiri. 


Dar el se mântuieşte 
Căci scapă, şi găseşte 


Poarta spre lumea nouă 
Ascunsă pe sub rouă 
Şi îngropată-n fum. 


Ecoul 


Ceasurile ezită, timpul m-a uitat. 
Arzând în adâncimi ce-mi sunt necunoscute, 
Simt cum m-am schimbat. 


Din propria-mi cenuşă îşi reface spinii, 
Deşi o ascund, deşi o alung, 
Durerea amintirii. 


In al ei întuneric, ce sufletu-mi preia, 
Scot în van un strigăt. Dar în jur nu-i nimeni 
Ajutor să-mi dea. 


Umbre-mi pun în scenă, pas cu pas, amorul. 
Trecutul şi prezentul nu se mai disting; 
Regizor mi-e ecoul. 


Soväind, mä-ntorc să-mi infrunt durerea. 
Nu mai pot să sufăr să vâslesc în gol. 
Timp, redă-mi puterea! 


Scrisoare către Editor 


Poate aceasta este cea mai sinceră scrisoare pe care am să o 
scriu vreodată. Nu ştiu ce îmi rezervă viitorul, dar până acum nu 
am mai scris aşa ceva unui necunoscut. Sunt in stare? Sunt! Nu mă 
numesc Leuteriu Marian. Şi nu am aproape 18 ani. Mă rog, cam 
asta am avut de recunoscut ca negatii. Adevărul? Urmează... 

Mă numesc Claudiu, am terminat unul din cele mai bune licee 
din Braşov şi mă pregătesc de bacalaureat. Am 19 ani şi am res- 
ponsabilitate deplină pentru tot ce am trimis până acum şi pentru 
tot ce am afirmat până în prezent. Scriu poezii. Nu multe, dar 
o fac. Nu de dragul artei, ci de dragul sentimentelor mele, care 
simt nevoia de a ieşi asa. Imi place muzica rock cu majoritatea 
subgenurilor ei, iar asta se poate observa în motivele şi tematicile 
poeziilor mele. Vreau să merg la facultate în Bucureşti, la ASE. 
Şi urăsc româna. Groaznic de tare. lar ăsta e un paradox, având în 
vedere că scriu poezii. Ce pot spune, nu sunt chiar stereotipic. 

De ce vă scriu asta de-abia acum? Cum am putut să mint în 
privinţa identităţii mele? Cine este Leuteriu Marian, de fapt? 

Să le luăm pe rând. Nu credeam că voi primi vreun răspuns de 
la dumneavoastră cu privire la poezii. Am mai trimis la concur- 
suri şi niciodată nu am primit un răspuns, de oricare ar fi fost el. 
Plus că nu aveam niciun fel de aşteptări, căci aşa sunt eu. Mereu 
am fost fascinat de acei poeţi care nu îşi asumau creaţiile, ci le 
atribuiau unui pseudonim. Am vrut şi eu să încerc acelaşi lucru. 
Dar, într-o societate modernă, când semnăturile trebuie să curgă 
pe râul birocraţiei, nu am putut duce la bun sfârşit acest plan. 


In liceu am fost aproape în fiecare an la olimpiada de engleză. 
Imi place foarte mult limba asta. Iar în scrisorile pe care trebuia 
să le scriem acolo nu aveam voie să ne semnăm cu numele nostru 


adevărat. Evident, pentru obiectivism complet în corectarea ulte- 
rioară a lucrării. Aşadar, enervat de faptul că niciodată nu ştiam 
cum să mă semnez, m-am gândit să inventez un nume pe care să 
îl folosesc peste tot. Şi aşa a venit Leuteriu Marian pe lume. Ca 
idee. 

În toate lucrările şi eseurile în engleză, începând de atunci, m-am 
semnat aşa. Însă Leuteriu Marian ca persoană s-a născut anul tre- 
cut, prin noiembrie. Va suna patetic, dar asta a venit după ce eu 
şi prietena mea ne-am despărțit. Evident, drame adolescentine. It 
goes like this: relația nu a fost mare brânză, niciunul din noi nu 
eram fericiți din cauză că aveam personalități complet diferite. Re- 
cent am citit într-o carte că oamenii tind să se îndrăgostească de 
două tipuri de persoane: fie de cele care le seamănă, fiindcă nar- 
cisismul este, vrând — nevrând, în genele noastre, fie de cele care 
le sunt diametral opuse, fiindcă subconştientul nostru recunoaşte 
că nimeni nu este perfect. Noi intrasem în a doua categorie. Însă 
nu a mers. Partial din vina ei, parţial din vina mea. Însă eu sunt 
un extremist când vine vorba de mine însumi. Astfel, mi-am ac- 
ceptat vina şi reproşurile, iar apoi am vrut să fac orice pentru a mă 
schimba. Ştiam că nu trebuie să mai fac aceleaşi greşeli din nou. 
Şi, Leuteriu Marian a intrat in acţiune. L-am creat din idee, l-am 
făcut o persoană virtuală: i-am făcut mail şi profil pe Facebook. De 
ce? Pentru ca el să fie tot ce vreau eu să fiu şi, scriind în numele 
lui, să devin, încet- încet, el. Claudiu să devină Leuteriu Marian 
cel imaginat... Ghiciti ce? A funcționat! M-am schimbat mult de 
atunci. Toţi au văzut asta. Unii au acceptat, au spus că e de bine, 
alții au zis că nu. Părerile sunt mereu împărțite, nu putem mulţumi 
pe toată lumea. Dar am reuşit! Şi m-am simţit ca în filme când 
am realizat acest lucru. 

lar acesta a fost motivul pentru care am scris în numele lui 
Marian. Pentru că sunt el. M-a asimilat şi mi-a furat numele. El 
a fost cel care a scris poeziile, el a fost cel care a avut următoa- 
rea relaţie, însă toate pe numele meu, sub semnaturä mea. Ştiţi 
bratarile acelea cu WWJD a.k.a. What Would Jesus Do? Ei bine, 
eu aveam una virtuală, doar că în loc de Jesus era L.M. — Leute- 
riu Marian. Cum este el? Mai introvertit, mai puţin dependent de 


părerile altora, mai nepăsător, aproape deloc nervos, mai atent la 
cuvintele pe care le vorbeşte, mai puţin perfectionist, mai echili- 
brat. lar acum acela sunt eu. 

Sper că intelegeti, sper că am fost coerent. Dacă veti vrea să nu 
îl mai publicaţi pe Marian, considerându-l o fraudă, voi accepta 
acest lucru. Societatea are reguli care trebuie respectate şi limite 
care nu trebuie încălcate. Eu am 19 ani, el are 18. 

Îmi cer scuze pentru inconvenientele create până acum şi pen- 
tru timpul irosit. Ştiu că este preţios. Eu intru în bac în mai putin 
de 3 săptămâni, secundă cu secundă valoarea timpului creşte în 
ochii mei. Îmi pare rău dacă veţi fi nervoasă, dar mă voi bucura 
dacă îl veţi accepta pe Marian. Mai multe nu prea mai am de spus. 
Aceasta este povestea mea şi a lui. 


Dream 


Maybe somewhere, 

Not far away from here 
There is someone 

Who knows how I feel 

I will find her 

And I will bring her near 
And in the nightmare 
She will be my dream. 


As the stars fade away 
The dusk is climbing hills 
And in the black of space 
She rises from my dreams 


There are no questions asked 
Her touch’s the real dream 

My heart is beating fast 

She’s burning through my veins 


She rises from my dreams 
She’s burning through my veins 


She dresses all in white 
Transpassing through my world 
And in the heat of night 

She seems to spring from light 


And nothing could replace 
Her look in the night sky 

Her face, her touch, her smile 
Our secret place to hide 


She seems to spring from light 
Our secret place to hide 

Her smile is like a drug 

Never could get enough 

Her eyes-the deep blue sea 
Her voice, just crystal clear 


Her tears are like a knife 

Tm pierced by every drop 
But only just one kiss 

Makes all the pain seem gone 


Her voice, just crystal clear 
Makes all the pain seem gone 


Life 


Creating a world in which we believe, A 
power for man to manage its state, 
Discovering places to go to, to live, 
Processing thoughts for us to change fate. 


Destroying the feelings created by nature, 
Controling the fury of long-lost new creatures, 
Believing in something above and beneath, 
Freezing the thought of continuous seethe. 


Dreaming of one place for love to exist, 
Falling in hate is not more than just bliss, 
Stepping beyond the need to feel free, 
Walking away - a choice should it be. 


Leaving the concept of “brothers” behind 
Hatred and cursing is all you can find. 
Nobody wants this life to be yours! 

For me and for you, just closing doors... 


Scrisoare cãtre Editor 


În final, pot să spun că mi-ati văzut o mare parte din gândurile 
ce mă frecventează în ultima perioadă, gânduri devenite invitaţi 
permanenţi în studiourile L.M.Press localizate în mintea mea. Ati 
văzut aici mai multe chiar decât ştie mama. Ea le vede abia acum. 
Bună, mamă! 


Am avut întotdeauna fascinația de a urmări cum se dezvoltă 
o dorință involuntară, necontrolabilă a oamenilor de a apărea la 
tv fără a avea ceva de spus. Doar aşa, să apară în cadru, ca să 
îi vadă părinții şi prietenii pe ecran. De la copiii care sar prin 
spatele reporterilor, gata-gata să dărâme ceva numai de dragul 
showbizului, până la politicieni agramati şi impotenti intelectual 
care vorbesc doar ca să se afle în treabă, că nu au altceva mai bun 
de făcut sau că poate cineva le-a dat ordin de undeva de „sus” 
să spună ceva, să ţină oamenii ocupați, observ că există anumite 
grupuri de persoane care au tendinţa asta, ticul de a-şi băga faţa 
prin orice cadru prins de camerele de filmat. Totuşi, dacă vreun 
reporter vine intenționat la ei şi îi întreabă ceva pe nepregătite, 
toti se dau înapoi, nu au nimic de spus despre asta, nu ştiu, i-a 
strigat mama că se răceşte supica, intervenţia divină i-a chemat 
la călugărie şi trebuie să dea neapărat o fugă până la mănăstire să 
verifice dacă e nevoie să îşi aducă propria canapea sau au camere 
gata mobilate acolo. 


O fi, de ce nu, vreo convenţie a părinților, vreun tratat care se 
semnează imediat după primele 28 de săptămâni de sarcină, când 
avortul indus devine imposibil de realizat şi există certitudinea 
că un copil se va naşte, că un nou număr va intra în bazele de 
date internaționale. Poate aceşti oameni semnează că, în calitate 


de părinţi, îşi vor educa odraslele în spiritul modernităţii si vor 
atinge apogeul mândriei lor părinteşti atunci când îi vor vedea, 
într-o miercuri seara, la televizor. Doamne fereşte să îi vadă mai 
pe după-masă, pe la 5. Cu de-astea nu-i de glumă. Sau poate, 
odată cu timpul, în orice „bucket list” apare inevitabil subpunctul 
„să apar în spatele unui ecran”. Eu încă nu am ajuns să îmi fac 
astfel de liste, sunt prea tânăr, dar nu pot să nu iau în calcul şi 
această viziune. 


La urma urmei, cu de ce am scris toate acestea, totuşi? Oare 
nu sunt şi eu ca ei: mă bag în seamă ca să mai treacă timpul? Mai 
public o poezie, mai impresionez şi agãt gagici, o fac mândră pe 
mama. În dreptul titlului pun şi o poză, evident - cu mine cântând 
la chitară. Lumea este mereu impresionată de tinerei cu breton 
care ştiu să zdrăngăne nişte corzi, arătând de parcă ar fi neintelesi, 
uitaţi de societate, rămaşi doar cu arta şi unica felie zilnică de 
pâine. Recunosc, şi eu sunt impresionat de o astfel de imagine, 
atâta timp cât degetele persoanei în cauză chiar scot ceva ce meri- 
tă să fie admirat. Că dacă e doar un poser şi tine chitara în mână 
doar de dragul bretonului asortat, ar face un bine omenirii dacă 
s-ar angaja undeva, măcar la McDonald's. 

Nu. Eu nu sunt ca ei. Nu vreau să fiu ca ei, nu accept să fiu ca 
ei. Ideea acestui concurs a fost „înscrie-te dacă ai ceva de spus”. 
Eu am. Serios, am, chiar dacă nu pare, să zic, mare brânză. Dacă 
observați, m-am deschis. Am creat un portal către mine. Am tăiat 
nişte copaci pe ici, pe colo, şi am făcut o mică poienita cu mine 
în centrul ei (bine că port şapcă mai mereu, soarele de iunie m-ar 
ucide dacă aş sta mai mult aici. Am nevoie de umbră din când 
în când, nu suport să stau prea mult în lumină). Un bun prieten 
mi-a spus odată „de când am uitat să comunicăm, am inventat ter- 
menul de <<socializare>>”. Sunt de acord cu el. De ce nu vobim? 
De ce nu ne cunoaştem? Ne e frică. Ştim că ne e frică, recunosc 
şi eu acest lucru. Să ne deschidem toţi? Utopie. Nu e stilul meu, 
dar oricum îmi place să fiu optimist. În lumea mea, eu încerc să 
fiu sincer. Încerc. Încă învăţ ce înseamnă a fi sincer, încă adun 
viziuni diferite asupra acestui concept. Ce înseamnă lumea mea? 


Eu. Să fiu deschis față de mine însumi, să nu îmi ascund propri- 
ile secrete, să nu mă ascund în spatele meu. Mai departe, cum o 
fi. Piatra se rostogoleşte. În principiu, încerc să aplic tot ce cred 
eu că e mai bine în micro-societatea din jurul meu. Un proverb 
englezesc spune „Charity begins at home”. Schimbările se fac 
una câte una. Paşi mici, dar măcar ştiu că sunt spre înainte. „Fii 
schimbarea pe care vrei să o vezi în lume” spune Gandhi. Eu nu 
sunt încă schimbarea, dar voi deveni. 


Pa, mamă! 


Scrisoare cãtre cititori 


Prefatã în Postfatã 


Prefata, pre-fata, înainte de fata, în fata feţei: o mască. O altă 
modalitate de a închide între nişte cuvinte, între limite cunoscute 
rețelelor neuronale adevărul trăirii, adevărul experientizärii vieții 
în corp uman. Oare trăirea aceasta este determinată de limbajul 
neurolingvistic în totalitate? Pentru multi oameni se pare că da. 
De altfel, întreaga realitate pare a fi desemnată de procesul de re- 
ceptare şi procesare a sa din chiar primele ore ale vieții. Expulzat 
în realitatea 3D, împins cu forța în scenă, bebeluşul trebuie să facă 
fata. Cum, când a invatat să plângă de foame, cine îl învaţă să-şi 
folosească corzile vocale, ce se întâmplă cu energia care vibrează, 
iată, strigând în corpşorul de-abia ivit în lume, nu cunoaştem încă. 
Bucatica cu bucăţică, precum un puzzle, hologramă cu hologramă, 
realitatea colectivă se etalează pe marele ecran al micului ecran 
individual. Simturile fizice recepționează informaţiile, analizato- 
rii le analizează, scoarţa cerebrală primeşte ceea ce mai rămâne în 
urma proceselor modulatorii (vorba ceea, „până la Dumnezeu, te 
mănâncă sfinții”) şi răspunde si ea senzatiilor, înțelegând că totul 
se găseşte în relație cumva. Graţie lipsei limbajului verbal, omul 
mic, până la vârsta de 2, maximum 3 ani, îşi creează propriul 
sistem de proiectare a propriei sale trăiri, acceptând, cu voie sau 
fără de voie, şi etichetele pe care adulții din mediul său le pun 
anumitor acțiuni, sentimente, trăiri, senzaţii, precum şi calitățile 
pozitive sau negative asociate. 

Natura natural inocentă a copilului determină manifestarea 
credinţei dincolo de judecată, de rațiune, dincolo de analiză cri- 
tica, dincolo de preferinţe, de pozitionalitäti, dincolo de dualitate. 
Cu alte cuvinte este credință 100%. Odată acordată încrederea, 


copilul primeşte tot ceea ce i se oferã în cadrul mediului sãu de 
viatã, copilul absoarbe tot ceea ce poate absorbi, primeşte şi pre- 
ia, copiazã credintele, felul de a gãndi, comportamentele, gus- 
turile, obiceiurile, tradiţiile grupului social din jurul său. Astfel 
se preia şi se perpetuează o gândire limitativă care va delimita 
orice, oricând, un tip de gândire care subjugă şi conjugă omul 
în contextul bipoloraritatii, al liniaritatii secvențiale dar consecu- 
tive, tinändu-l departe de viziunea complexă, volumica si holista 
manifestată, totuşi, de marii înţelepţi, tot oameni şi ei. Această 
gândire se dobândeşte, este impusă din exterior, din mediul în 
care se dezvoltă pruncul, din contextul în care s-a născut, o gân- 
dire ce poartă insigne de genul: “asta nu se poate, asta nu ai voie, 
asta e rău, asta trebuie să faci şi tu, tu eşti aşa, tu nu eşti aşa”, 
însoțite de o atitudine generală, de fond, bazată pe competiție şi 
opoziţie, având ca fundament frica. Odată ce se naşte “eul”, din 
interacțiunea cu mediul, individualitate diferită, aparte (şi de-o 
parte!), odată cu identificarea cu o etichetă, cu un nume, un sex, o 
vârstă şi o apartenență, delimitändu-se de tot-ceea-ce-este, omul 
mic începe să împartă lumea sa în categorii, în clase, în preferinţe 
si, in general, în domenii bipolare, oscilând între ” îmi place” si 
“nu-mi place”. Omul mic nu ştie dacă iubeşte sau nu iubeşte. Ştie 
doar dacă vrea sau nu vrea, dacă îi place sau nu-i place. Iubirea 
lui este dincolo de a şti. Iubirea lui nu are de-a face cu materia- 
litatea şi selectarea obiectelor contextului. Aceasta rămâne, într- 
adevăr, treaba de făcut a corpului şi minţii sale. Iubirea copilului 
este inerentă, este însuşi conţinutul său intim, profund, funda- 
mental. Ceea ce este în afara conținutului este ceea ce el învaţă, 
descoperă, copiază ca instrument necesar acordării şi adaptării 
existenţei sale în acest context. Astfel se racordează cu realitatea 
în care s-a întrupat. 

Cum anume este receptată şi învățată realitatea propriei 
existente, cum se dezvoltă mecanismele neuro-chimico-fizice in 
corpul uman, cum se însumează comportamentele, ideile, prin- 
cipiile, concepţiile, tradiţiile, până şi gusturile de-a lungul crono- 
logicei istorii a fiecărui om, este foarte simplu de înţeles... în mare. 
În mic, însă, cercetătorii din varii domenii ştiinţifice încă îşi mai 


prind neuronii între electrozi ori sub lupe microscopice, încer- 
cãnd sã descopere ce este, totuşi, acel ceva ce scapã educatiei, ce 
eludează instruirea, reuşind să depăşească graniţele exemplului 
manifestat şi închis într-un context. 

E simplu de înţeles că atunci când mediul în care se dezvoltă 
un organism îi pune anumite probleme, inteligența intrinsecă bi- 
ologiei sale îl va determina să găsească o soluție. Viaţa va învinge 
întotdeauna, chiar şi dacă pentru asta ar fi nevoie de un şir întreg 
de corpuri eşuate precum vapoarele pe lângă mal. Adaptabilitatea 
inerentă sistemelor biologice determină evoluţia. Orice schim- 
bare în mediul extern este receptată, procesată şi susținută de o 
schimbare în mediul intern. Evoluţia este un dat al firii, o lege 
imuabilă a universului manifestat. 

Dacă pentru un părinte născut în România anilor "60, fără de 
computer personal în casă, fără de televiziune color, fără de teleco- 
mandă, ar fi fost aproape imposibil să înveţe a folosi o tastatură ale 
cărei semne grafice nu-i spun nimic, pentru că încă nu a învăţat al- 
fabetul, iată că pentru copiii născuţi la sfârşit de secol XX şi început 
de secol XXI, a butona tastatura până când găsesc site-ul unde pot 
urmări filme de desene animate sau jocuri online, nu mai este o 
problemă. Aceşti copii s-au născut într-un cu totul alt context decât 
părinţii lor, ca să nu mai vorbim de bunici! Contextul, informaţional 
vorbind, le-a oferit de la bun început alte condiţii, alte situaţii la 
care plasticitatea neuronală a răspuns, evident, diferit. 

Pe lângă aspectul informaţional, cel emoţional este şi el 
atât de diferit, cu atât mai mult cu cât după anul 1989 a înflo- 
rit diferențierea socială, în mod special pe criterii materiale 
şi financiare şi în această tara, colt (sau cerc) de rai. Contextul 
emoţional a suferit drastic, fiind direct influenţat de noile dorinţe 
născute în trupurile părinților, declanşatoare de emoţii şi senti- 
mente îndreptate mai degrabă împotriva, decât în sprijinul iubirii. 
Influențat fiind acest context emotional familial şi de timpul scurt 
pe care îl petrec părinţii cu copiii lor, de interesele pecuniare ale 
bonelor (şi ele născute în cu totul alt context), a ajuns a fi înlo- 
cuit de emoţii şi sentimente declanşate (graţie tehnologiei) mai 
degrabă de filme (câte fetițe nu-şi construiesc planuri de viitor 


conform telenovelelor vizionate!) şi jocuri pe calculator în care 
strategia militară are un loc de frunte. Înainte de a semăna cu 
vreunul dintre părinţi, copilul începe să semene cu un personaj 
de desene animate, ori cu un personaj din jocurile de calculator, 
învaţă să semene cu ceea ce producătorii de asemenea jocuri pun 
la dispoziția lui: criminali, militari mercenari, vampiri, dar şi ava- 
tari, salvatori ai vieților asuprite, apărători ai dreptăţii, precum si 
vrăjitori, supereroi cu puteri supranaturale. Şi, uite-aşa, construim 
viitorul umanității împingând omenirea (nu omenia!) pe cele mai 
înalte culmi ale virtualului. Acest virtual va deveni cândva reali- 
tate fizică, concretă, la fel cum submarinul imaginat de Jules Verne 
sau elicopterul lui Da Vinci au devenit şi ele realitate. Sute de ani 
mai târziu, dar ele s-au manifestat. (Acum totul se petrece mai 
repede, „nu mai e timp”, auzi peste tot in jurul tău spunându-se. 
Aşa că... nu vor mai fi sute de ani de aşteptare. Viitorul este aici, 
acum.) 

Nu ne mai mirăm că nu mai este necesar abacul sau socotitoa- 
rea cu bile, nu ne mai mirăm de capacitatea copiilor din zilele 
noastre de a face operaţii cu necunoscute la nici 8 ani, şi nici de 
lipsa lor de interes pentru manualele greoaie şi grele din care, ara- 
reori, pot extrage învățături pertinente. Găsim explicaţii şi pentru 
lipsa de interes a cadrelor didactice care, desigur, şi ele trăiesc greu 
şi foarte greu din salariile ruşinos de mici cu care statul consideră 
că trebuie să-i răsplătească pe cei ce au în menirea lor dezvoltarea 
viitorului poporului, al țării. Găsim pertinente explicaţii şi pentru 
condiţiile uneori absolut inumane în care copiii trebuie să stea 
la cursuri, să înveţe ceea ce ni se pare nouă, adulților deştepţi, 
că trebuie să înveţe, în timp ce bani multi din bugetul statului se 
duc pe cursurile apelor personale ale celor ,,miruiti în funcții” sau 
se scufundă în borduri schimbate la fiecare şase luni, ori in bi- 
serici construite aproape una lângă alta, printre blocuri, utilate cu 
instalații de sunet, în cartiere în care nu există suficiente creşe sau 
grădinițe, ca să nu mai spunem de case pentru bătrânii izgoniți în 
stradă de proprii copii, ori „lăsați la vatră”, în timp ce odraslele 
lor, pe care le-au crescut cum au putut şi cât au putut ei de bine, 
pleacă pe alte meleaguri pentru „a-şi face un viitor”. 


Nu ne mirăm nici de sumedenia de automatisme verbale in 
care am ajuns sd gandim, nici de depersonalizarea prin mode si 
curente, nici de uniformizarea prin mode şi curente. Am substituit 
concepte spirituale autentice intr-un limbaj la moda, ne-am in- 
dreptat către spiritualitate pentru că a devenit „fancy” si „trendy”, 
evident ajungând să plătim sute de euro pentru cursuri ce întăresc 
limbajul materiei în chiar limbajul neuronal, aducându-i pe multi 
într-o poziție mai degrabă asemănătoare tiranilor, pseudozeilor 
cu puteri nebănuite de a manevra firele invizibile ale naturii, ale 
vieții, ale creierelor umane prin care această realitate se relevă. 
Dacă înveți să-ți manipulezi propria minte pentru a atrage suc- 
cesul, înveţi şi cum poti manipula mintea altora. 

Dar câți părinți îşi respectă copiii într-atât încât să nu dorească 
a le manipula gândirea, inima, sufletul pentru a le oferi putin mai 
multă libertate în a-şi forma propria personalitate, fără a le impune 
fără de argumente „asta da, asta nu!”? Mai grav, câți părinți îşi 
mai pun problema urmăririi procesului de formare a personalității 
copiilor lor? Câţi părinţi înțeleg că ai lor copii văd adevărul nu in 
cuvintele şi povetele pe care le rostesc pe gură, ci chiar pe feţele 
lor parentale, în chiar oglinda ce sunt ei înşişi? Câţi părinți înțeleg 
că dacă doresc să-şi invete copiii că nu e bine să mintă, ar trebui, 
înainte de orice altceva să nu îi mintă ei pe aceşti copii? Cum să 
înveţi pe cineva ceva ce tu nu ai desăvârşit? Cum să-i înveţi să nu 
mintă, să nu facă rău altei ființe, să vorbească cu atenţie şi grija 
de a nu răni, de a nu jigni, să manifeste bunătate sau compasiune 
când pe tine te aude spunând vorbe grele la adresa premierului, 
preşedintelui, şefului de la serviciu, vecinei de deasupra?... Cum 
ar putea învăţa un copil respectul selectiv altfel decât prin exem- 
plul cel mai apropiat, respectiv mediul din casă, mediul din clasă, 
mediul şcolar? 

Dar, până la urmă, ce vor să spună copiii în afară de lucrurile 
trăznite ce uneori chiar ne trăznesc, lăsându-ne-ntr-o stare admi- 
rativă? Cum văd ei viaţa pe care o trăiesc la început de secol, care 
sunt observațiile lor, aşa cum le pot ei exprima? Ce vor tinerii 
să se schimbe pentru a se putea simţi şi ei utili, pentru a depăşi 
senzaţia de inutilitate a acestei experiențe în acest context social 


acum? Ce ne strigă în tăcere tinerii emo? De ce atâtea sinucideri 
în rândul copiilor, al tinerilor? De ce atâția autişti, persoane ce nu 
se pot şi nu vor a se adapta acestei lumi, acestei structuri sociale? 
În afară de a da nume şi a inventa boli, a face analize statistice, a 
face analize medicale şi cercetări sofisticate de miliarde de bani, 
ce altceva mai facem noi, adulții deştepţi, învăţaţi, experimentați 
privind conştienţi şi responsabili aceste fapte? Ne putem oglindi, 
ne putem vedea pe noi înşine în oglinda pe care copiii - viito- 
rul nostru, al lumii — ne-o arată? Am putea recunoaşte, în totală 
onestitate, că avem de învăţat de la copiii noştri? Am putea să 
începem aplicarea corectiilor cu noi înşine, înainte de a consi- 
dera că îi putem corecta pe alții, fie ei şi copiii nostri? Ce poate 
corecta un părinte şmecher în copilul său şmecher - că tot a ajuns 
şmecheria la rang de calitate superioară? Ce-l poate învăţa pe fiul 
său părintele care consideră că a se descurca în viață, indiferent 
cum, cu minciuna, cu tupeul (devenit sinonim cu îndrăzneală şi 
curaj), cu furtul (şi de idei, ba chiar şi de acţiuni), este cea mai de 
pret lecţie? De la cine au învăţat copiii să-şi pună masca victimei 
pe chipul cerşetor la semafoare? Nu de la adulți? Cine sunt şi ce 
vor tinerii acestui început de secol? 

Cam asta mi-am propus a oferi, un cadru, o platformă de expri- 
mare, de învăţare, de cunoaştere a noastră, a copiilor noştri, a 
prezentului şi a viitorului nostru al tuturor. Sunt sigură că sunt 
multe voci frumoase ce ar rosti adevărul, voci mai puţin alterate 
de „parfumul” banilor, al eşapamentului fumegând după faimă şi 
renume. Le aştept să ne vorbească. 

Nu mi-am propus nici să analizez cele prezentate în această 
carte, gândurile şi stările tinerilor ce au avut curajul de a participa 
la concursul inițiat în luna iunie, nu mi-am dorit nici să explic 
ceva, căci nimic nu este de explicat. Răsună singure învățăturile 
pe care le putem adăuga bagajelor noastre atât de pline. Am simțit 
doar nevoia de a scrie nişte întrebări, de a înşira cuvinte şi idei pe 
care le ştim atât de bine. Atât. 

